text:
Wednesday, September 19, 2012
कतहु रही अपन गाम आ मिथिलाक संस्कार के याद राखी -हमर मातृकक एक अपिरिचित डाक्टर मिथिलेश झा फ़ोन केलन्ही इंग्लैंडस
कतहु रही अपन गाम आ मिथिलाक संस्कार के याद राखी आई चौरचन अछि चौठचन्द्र अनेक पौराणिक कथा एहीस जुरल जे नीचा देल अछि मुदा मैथिलि संगठन लेल हमरा द्वारा आजुक दिन १९९३ में कांकेमे कृषि विश्वविद्यालयमे मिथिल्क कृषि विकास पर गोष्ठी , २००६ में बंगलोरे में भगिनी पूनम क डेरा पर भेल आयोजन जाहि में अनेक अपिरिचित अयलाह जाही में कोइलख क प्रभाष ठाकुरक अपन माताजीक संग आबी मात्रिक कोइलख क याद दियौनाई सेहो, आ फेर २०१० में मुलुंड में डॉ अरबिंद झक कहब आई चौर चन अछि घर गेनाई जरूरी जखन की हुनक जन्म मुंबई में भेल - आई रांचीमें आब उत्तरकाण्ड लेल जा फेर हम मध्यरात्रिमे जखन अस्पतालस लौटब हमर १५ मॉस क भगिनी रोहिणी आन दिन जकां जागल रहत आ कनी देर खेलाकय (जाबत हम खायब आ समाचार देखब) सुतत - सब दिन हम ओही समय तक किछु काज कम्पूटर पर करीत छि एक भोर ८३० में खा क अयालक बाद - सांझ में किछु जलखई अबैत अछि एतही - हमरा लेल कोनो त्यौहार क अर्थ छुट्टी आ कोनो कार्यक्रम बैसार मात्र रही गेल अछि i - हमर आजुक दिनक याद अनेक अछि बच्चाक 'उगे चान की लप्कही पुआ' जखन अहमर माय जीबित छलथिस लय क आजुक दिन जखन हमर मातृकक एक अपिरिचित डाक्टर मिथिलेश झा फ़ोन केलन्ही इंग्लैंडस - आ २० मिनट ३८ सेकंडक बात अपन अस्पताल में अछैत बात केलाह - मोन छल जे कन्नडा लेखक डॉ यु आर अनंत मुर्तिक अगस्त १९६४ क बर्मिंघममे लिखल क्लिप जोइंट कथाक किछु भाग जे अनुवाद मैथिलीमे पूरा भेल अछि के टाइप कय ली जाहिमे एखन ऑक्सफोर्ड स्ट्रीट लग एक पात्र केशवक रूपमे ओ हमरा लगैत अछि स्वयम छथि एक अन्य अंग्रेज मित्र स्टुअर्टक संग घुमैत सेल्फ रिजेज (वाल मार्ट जन्का बिग बाज़ार जाही पर ममता सरकार छोद्लाठी आ हम एक लेख भारतक राजनीति आ बीजेपीक भविष्य पर लिखी किछुवे देर पूर्व प्रवक्ताके पठाओल अछि ) में घूमि रहल छथि आ हुनका हर बातमे अपन देश याद अबैत छनि ५० सालमे लन्दनमे सेहो जरूर परिवर्तन जरूर भेल होयत मुदा हम सब अपन घर ओहिना याद करैत छि तैं मिथिलेश जे हमरा चिन्हैत छलथि हमारा स ६ वर्ष कनीय दरभंगा मेडिकल कोल्लेजेमे हमरा याद केलाह अछि कारण हम एक दिन बेतियाक लगक एक गामक केशव झा जे हमर बीमार सेहो छथि स्टील ऑथोरिटी स सेवा निवृत्त उपमहाप्रबंधक नाते आ वरीय मित्र सेहो जिनक बालक प्रवीण आ पुतोहू इंग्लैंडमे डाक्टर , कहियो कहने छलथि जे ओत रामभद्र झा नामक डाक्टर छथि अति मिथिलाप्रेमी -ओतहु हुनक डाक्टर पत्नी जे मैथिली नहीं बजैत छलीहके कहने छल्खिंह जाबत नहीं बजतीह मैथिली ओ सीधा बात हुनकास नहि करताह , हमारा लागल कहीं यो हमर ग्राम्मीन बिरसायरक राम बाबूक बालक त नहि? बिरसायर आ समौल एकही बुझु. हुनका ताकय लेल ओही मैथिलि ग्रुपके वेबसाइट पर हुनक नम्बर पठेबाक आग्रह किछु दिन पूर्व केने छलान्हू आ ओही समय पढने छलान्हू हुनका सबहक गतिविधि कोना सालाना बैसार आ पिकनिक करैत छथि - जनि कय नीक लागल जे हुनक संगठनक सचिव वीणा कर्ण छथिन्ह याने ओ सर्वजातीय मैथिल संगठन अछि हम कह्लियेंह जे ओ सन जहिया कहियो इम्हर आबथि सूचित करैथि - ओना दिसम्बर २२-२३ क मधेपुरा में होमबला रजत अंतर्राष्ट्रीय मैथिलि सम्मलेन लेल किनको पठबथि ईहो कह्लियेन्ही जे साल में एक एहेन सभा करती जाही में भारत -नेपाल क विविध भाषा भाषी के २-२ प्रतिनिधि के बजा बठी आ पण मिथिलाक संस्कार तीर्त्थ पोथी आदि के बारे में बताबथी मैथिल katahu कूपमंडूक नहि हो हमर पुरखाक यशगान दिग दिगंत तक रहल अछि आ मिथिला प्रांत हम लेब जरूर मुदा सौमनस्यस सलाह देलियेन्ही जे एक इ पत्रिका निकाली सदस्य के मैथिली लिखी लेल प्रोत्साहित करी (जेना डॉ मणिकांत ठाकुर आदि अमेरिका में १२ साल स बेशी 'मैथिली' पत्रिका हाथस लिखी निकाल्लाहा ओ कहलाह अगिला बैसारमे विधिवत प्रस्ताव दय अंतर्राष्ट्रीय मैथिली परिषद् क सहयोगी संगठन बनी जेताह २०मिनट में बहुत बात भेल- ओ हमर संगी कीती नारायण क सार चाहती- कीर्ति आँखी विशेषग्य अछि , एखन पोखरा नेपालमे प्रोफ़ेसर, कहियो सेनामे छल कियो कहलक मैथिलीमे किछु रचना केने अछि पोथी छैक- बरेलीमे छल त ओतय विद्यापति पर्वमे सक्रिय छल - याद पडैत अछि १९८६ मे हमर सम्पादित न्यूरोसाइंसेजक पोथी मौलाना आज़ाद मेडिकल कॉलेजमे देखि स्टाल पर कहने छलैक जे धनाकर हमर संगी कतय छथि? हालमे हम छलन्हू- भेंट नहि भेल आब ओकर सूत्र भेटी गेल अछि- ओकर बेटी बेटा सब बंगलोरे आदिमे नीक सेत्तले छैक हम अपन जागरण यात्रामे कोइलखक ओ वृत्त खोली सुनावाल जाहिमे १६-१७ अक्टूबर १९९३क कथा वर्णन अछि जहिया हम असगरे मिथिला जागरण पदयात्रा पर निकली गेल छलन्हू एक्स्सल शीटमे कोइलखक अनेक शहर बंगलोरे , पटना , रांची आदिक मैथिलक नाम कहाल्येन्ही आ पटनाक एक पत्रकारक जे मिथिलाक जल बंगलादेश बंगाल खाइत अछि क बारेमे जे व्यक्तिगत रूपस गेलंहु पर ओ समाचार नहि छपलाह जखन की दोसर ठाम छपल (पूछला पर अभद्र जनका बात केला ).. याद केलियेन्ही कोइलखक मोतीलाल ठाकुर के जे बढ़ई जातीक मुदा काफी शिक्षित आ हुनक डाक्टर पत्नी जखन फूलडाली लय भगवती स्थान जाइत छथि त देखाय्बाला(कियो हमारा कहलक तैं जन्लान्हू आ लिख्लान्हू ओना हमर भेंट हुनकामे ककरोस नहि) - जखन कह्लियेन्ही जे कोइलखक एक लडकीक वेबसाईटस हम भगवतीक फोटो लेलान्हू -पठा दी त कहलाह- हमर मोबाइलमे ओ फिट छथि -कतहु रही अपन गाम याद राखी मिथिलेश सब जखन दरभंगा मेडिकल कोल्लेज क इस्ट हॉस्टलमे रहैत छलाह हम अपन मेडिकल संगठनक कार्यकर्ता सुशील स भेंट करय जाइत छलन्हू बात भेल डॉ भवनाथ मिश्रा पर जिनक गामक नाम श्यामबाबु जाही पर हमर मेक संगी भलो मौसी हमर नाम सेहो राखी देने अछि- घरक नाम श्याम आन बहुत बात भेल नीक लागल
Posted by Dr. Dhanakar Thakur at 5:49 AM
No comments:
Subscribe to: Post Comments (Atom)


c: text/html

text:
घृत कुमारी
घृत कुमारी या अलोवेरा/एलोवेरा, जेकरा क्वारङ्गदल, या ग्वारपाठाक नाम सँ सेहो जानल जाइत अछि, एक औषधीय पौधाक रूपमे विख्यात अछि । एकर उत्पत्ति सम्भवतः उत्तरी अफ्रिकामे भेल अछि । ई प्रजाति विश्वक अन्य स्थानसभ पर स्वाभाविक रूप सँ नै पाओल जाइत मुदा एकर निकट सम्बन्धी अलो उत्तरी अफ्रिकामे पाएल जाइत अछि । एकरा सभ सभ्यतासभ एक औषधीय पौधाक रूपमे मान्यता देने अछि आ ई प्रजातिक पौधाक प्रयोग पहिल शताब्दी सँ औषधिक रूपमे कएल जा रहल अछि । एकर उल्लेख आयुर्वेदक प्राचीन ग्रन्थसभमे मिलैत अछि ।[१]
वर्णन[सम्पादन करी]
कृषि[सम्पादन करी]
मानव उपयोग[सम्पादन करी]
चिकित्सा[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- एलोवेरा प्रोडक्ट ग्वारपाठा उपयोग पर सम्पूर्ण जानकारी (हिन्दीमे)
- मेरा समस्त देखी ग्वारपाठा पर संपूर्ण जानकारी (हिन्दीमे)
- जीवन ऊर्जा पर (हिन्दीमे)
- अन्तर्राष्ट्रीय अलोय विज्ञान परिषद
- ग्वारपाठा
- डील के जालस्थल पर कृषि आ प्रजातिसभ (हिन्दीमे)
- एलोवेरा कि छी?
- एलोवेरा जूसके लाभ आ प्रयोग

robotstxt: allowed

filter: keep


text:
आई चारि मासक बाद भगवान् नींद सौं उठताह, तदर्थ अपने सभक हेतु भगवानकेँ उठेबाक मंत्र :-
प्राप्तां तवेयं किल कौमुदाख्या जागृष्व-जागृष्व च लोकनाथ।।
मेघागता निर्मल पूर्ण चन्द्र: शरद्यपुष्पाणि मानोहराणि।
अहं ददानीति च पुण्यहेतोर्जागृष्व च लोकनाथ।।
उत्तिष्ठोत्तिष्ठ गोविन्द! त्यज निद्रां जगत्पते।
त्वया चोत्थीयमानेन उत्थितं भुवनत्रयम्
चारि मासक बाद भगवान विष्णु कार्तिक शुक्ल एकादशी के जगैत छथि।
ताही कारणे कार्तिक एकादशी के देवोत्थान अर्थात देवता के जगेबाय वाला तिथि के रूप में मानेबाक प्रचलन पौराणिक काल सौं अछि।
अहि एकादशी के तुलसी एकादश सेहो कहल जैत अछि।
अहि दिन तुलसी विवाहक सेहो आयोजन कयल जैत अछि।
आजूक दिन तुलसी जी केर विवाह शालिग्राम सौं कराओल जैत अछि ।
मान्यता अछि कि अहि तरहक के आयोजन सौं सौभाग्यक प्राप्ति होइट अछि ।
एहेन मान्यता अछि कि तुलसी शालिग्रामक विवाह करेला सौं ओहने पुण्य प्राप्त होइट अछि जे माता-पिता अपन पुत्रीक कन्यादान कs पबैत छथि ।
अहि वर्ष ई एकादशी 3 नवम्बर 2014 के दिन अछि।
अहि दिन भगवान विष्णुक सपत्नीक आह्वान कय विधि विधान सौं पूजन करबाक चाही। अहि दिन उपवास करबाक विशेष महत्व अछि ।
अग्नि पुराण के अनुसार अहि एकादशी तिथि के उपवास बुद्धिमान, शांति प्रदाता व संततिदायक होइत अछि ।
विष्णुपुराण में कहल गेल अछि कि कोनो कारण सौं चाहे लोभ के वशीभूत भs, चाहे मोह के वशीभूत भs जे कियो एकादशी तिथि के भगवान विष्णुक पूजन अभिवंदन करैत छथि ओ समस्त दुख सौं मुक्त भs जन्म मरण के बंधन सौं मुक्त भs जैत छथि।
ओतहि सनत कुमार अहि एकादशीक महत्त्ता केर वर्णन करैत लीखैत छथि कि जे व्यक्ति एकादशी व्रत या स्तुति नहीं करैत छथि ओ नरकक भोगी होइत छथि। महर्षि कात्यायन के अनुसार जे व्यक्ति संतति, सुख सम्पदा, धन धान्य व मुक्ति चाहैत छथि हुनका देवोत्थनी एकादशी के दिन विष्णु स्तुति, शालिग्राम व तुलसी महिमा के पाठ व व्रत रखबाक चाही।
शास्त्रोंक अनुसार श्रीहरि विष्णु अहि समय क्षीरसागर में शयन अवस्था में रहैत छथि तथा पृथ्वी अहि काल में रजस्वला रहैत अछि ।
Santosh Jha


text:
ने मिठगर ने तीत लिखै छी।।
सत्य लिखै छी व्यथा लिखै छी।
अपने अप्पन कथा लिखै छी।।
पुन्य लिखै छी पाप लिखै छी।
मुनि सँ भेटल श्राप लिखै छी।।
विरह वियोग विलाप लिखै छी।
शोक दर्द सन्ताप लिखै छी।।
श्रमिक जन्म अभिषाप लिखै छी।
दु:ख प्रारब्धक पाप लिखै छी।।
जन्म मृत्यु संसार लिखै छी।
ब्रह्म वेद आधार लिखै छी
स्वर्ग लिखै छी नर्क लिखै छी।
अप्पन अप्पन तर्क लिखै छी।।
अर्थ लिखै छी व्यर्थ लिखै छी।
बेचल कलम अनर्थ लिखै छी।
राजा के सम्मान लिखै छी।
धनबल के गुणगान लिखै छी।।
" बक्शी" व्यर्थ प्रतिवाद करै छी।
हम कोनो अपराध करै छी।।


text:
एहिरूट पर 40 किमी केँ सफर तय करबाक लेल अमूमन दुइ घंटा लागैत अछि। एहि रेल खंड मेँ चले बला पैसेंजर ट्रेन म' मात्र चार सँ पांच बोगी रहैत अछि। एहि सभ ट्रेन म' दिन मेँ अपने कहुंना सफर क' लेब, मुदा अगर राति क' एहि रेल खंड मेँ सफर करबाक लेल सावधान रहे परत। कारण पूरा ट्रेन मेँ कुनू लाईट जरैत नै भेटत। किएक जे बोगी म' लागल लाईट या तेँ बेकार व खराब भेटत या ट्रेन केँ स्पीडक कारण बैट्री पूरा तरहे चार्ज नै भ' पाबैत छैक। जखनकि सच्चाई ई अछि कि ट्रेन केँ बोगी म' बैटरी रैहते नै अछि आर बोगी केँ स्थिति पूरा तरहे जर्जर रहैत अछि।
एहि रेल खंड पर अगर अपने परिवार के संग सफर क' रहल छी तेँ अपने केँ पूरा रास्ता सदिखन दुर्घटना घटबाक आशंका सँ भय व दहशत केँ माहौल मेँ रहे परत। पूरा बोगी अन्हार रहैत छैक। ट्रेन जगह-जगह अकारण रुकैत रहैत छैक। ट्रेन मेँ अवांछित तत्व केर जमावाड़ा लागल रहैत छैक। जाहि पर नहिये रेल प्रशासन केँ नियंत्रण रहैत अछि नहिये पुलिस के। रेल पुलिस सेहो अवांछित तत्व सभक समक्ष नि.सहाय देखार दैत अछि। दुइ चारि दिन पहिने सुपौल स्टेशन पर रति के करीब ग्यारह बजे सहरसा केँ लेल खुजाई बला पैसेंजर ट्रेन मेँ एक महिला व एक युवा के बीच मारपीट भेल लेकिन रेल पुलिस तमाशबीन बनल रहल। महिला व युवा केँ बीच पैसाक लेनदेन केँ कारण मारपीट भेल छल। ट्रेन म' यात्रा क रहल अमित सिंह कहला कि हम सब तीन चारि साथी छलौ। पहिने तेँ हम सब डरा गेलहुँ कि कहीं ओ सब हमरा सभक संग लूटपाट नै करैथ। ओ सब आपस मेँ झगरा करि गेट के लग बैसल रहला। रेल पुलिस हल्ला सुनि आयल जरूर मुदा चुपचाप रही वापस भ' गेल। सहरसा तक हमरा सभ के दम साधी केँ यात्रा करब मजबूरी बनल रहल।


text:
गुवाहाटीसँ प्रकाशित मैथिली त्रैमासिक पत्रिका पूर्वोत्तर मैथिल अंक
जनवरी-मार्च-2015, पछिला किछु दिनसँ पत्रिकामे प्रकाशित दू गो लेख 'पचपनिया
मैथिली' आ 'मिथिला-मैथिलीकेँ बंद पौतीसँ बहार करबाक प्रयोजन'
लेल
आइ-काल्हि चर्चमे अछि. वरिष्ठ साहित्यकार आ शिक्षाविद् विभूति आनन्द
जीक
लिखल आ उपर अंकित दोसर लेख आइ एहि ठाम साझा कऽ रहलहुॅए. पढ़िकेँ कहू
-माॅडरेटर.
=============================================================
सीता जगज्जननी छथि. सीता शक्ति छथि. माता छथि सीता. जगन्माता
छथि. ई एक आध्यात्मिक मान्यता थिक. मुदा लोक-मान्यताक अनुसार सीता जनकक
बेटी छथि. जनक मिथिलाक राजा रहथि. तेँ सीताकेँ मिथिलाक बेटी कहल जाइत अछि.
सीतेक नाम जानकी अछि. मैथिली अछि. मिथिलामे प्रचलित जे भाषा
अछि तकरा तेँ मैथिली कहल जाइत अछि. कहल जाइत अछि जे वर्तमानक जे मिथिला
क्षेत्र अछि तकर संख्या लगभग 4.5 करोड़ अछि. सभक भाषा मैथिली छैक. एतऽ सभ
धर्मक लोक बसैत अछि. सभक अपन धार्मिक-आध्यात्मिक मान्यता कराक-फराक छै.
एहना स्थितिमे सीताकेँ भगवती रूपमे मिथिला क्षेत्रमे परसब,
हमरा जनैत, भाषा बजनिहारक हितमे नहि अछि. किएक तँ एहि क्षेत्रमे सभ धर्मक
लोक बसैत छथि आ सभ मैथिली भाषी छथि. जखन सीताकेँ अर्थात मैथिलीकेँ हम एक
खास धर्मावलम्बीक देवता घोषित करैत छी, तँ शेष धर्मक लोक प्रश्न कऽ सकैछ जे
जखन सीता भगवती छथि, तखन हमर देवता तँ नहि भेलीह. हमर देवता तँ अंग्रेजी
अथवा अरबी-फारसी-उर्दू अथवा गुरूमुखी बजैत छथि - एहन मान्यता अछि. एहन तर्क
कयनिहार लोक भेटैत रहैत छथि, टोकैत रहैत छथि. हम चुप रहि जाइत छी.
एक स्थिति आर अबैत अछि, जखन हमर बकार बन्द भऽ जाइत अछि. एम्हर
दरभंगा-मधुबनी क्षेत्रमे जे मैथिलीसँ संबंधित कोनो कार्यक्रम होइत अछि, तँ
ओकर आरंभ 'जय जय भैरवि' भगवती गीतसँ होइत अछि. एतबे नहि, हद तँ तखन होइत
अछि, जखन गीत आरंभ होइते उपस्थित समस्त लोक उठि कऽ ठाढ़ भऽ जाइत छथि. हुनक
मुखमंडल आध्यात्मिक भाव बोधसँ दीपित होइत रहैत छनि.
हम जहिया दरभंगा रहबा लेल अयलहुँ तँ हमरा ई व्यवस्था बड़
अधलाह लागल. हम ठाढ़ नहि भऽ विद्यापति गीतक आनंद लैत रहलहुँ. हम ओतऽ एसगर
ओहन व्यक्ति रही जे बैसल रही. स्वाभाविक रहै, जे सभक नजरि, जे देखि सकैत
छलाह, हमरा पर पड़लनि. हम अपन प्रति सभक नजरिमे घृणा भाव देखलियनि.
बादमे, एकाध जे हमर पूर्व परिचित रहथि, हमरा पूछि देलनि. हमहूँ प्रतिप्रश्न कयलियनि -'किए ? '
-एहि लेल जे हम सब एकरा मिथिलाक राष्ट्रीय गीत मानै छी ! ओ कहलनि.
-मुदा ई तँ भगवती गीत छै !एक खास विचारक गीत ! ' हम फेर अपन बात कहलियनि.
-'से की ?' ओ हमर बातकेँ नहि बुझैत प्राय: , फेर पूछलनि.
एहि पर हम हुनका वैह तर्क कहलियनि जे पूर्वमे कहि चुकल छी.
ओ हमरा कोनो स्पष्ट उत्तर नहि दऽ 'कम्यूनिस्ट' घोषित कऽ देलनि.
एक दशक पूर्व भेल ई विवाद एखनो चलिए रहल अछि. हम अपन तर्क पर
कायम , ओहो अपन अंध आस्था पर अडिग. वर्तमान स्थिति अछि जे मैथिली समटल जा
रहली अछि. सभा सोसाइटीमे भक्तगण ठाढ़ होइते छथि. हमहूँ अपन मान्यता पर
स्थिर रहितो , कुमोने ठाढ़ होएबा लेल विवश होइते रहै छी. एकरो एक कारण अछि.
एक बेर लहेरियासरायक नागेन्द्र झा महिला काँलेजमे साहित्य अकादमीक एक
कार्यक्रममे 'जय जय भैरवी' मे ठाढ़ होएबाक विरोध करबा पर पटना
विश्वविद्यालयक एक वरीय प्रोफेसरकेँ दरभंगाक एक सम्मानित व्यक्ति काॅलर
पकड़ि अग्रेतर व्यवहार करबा पर उतरि गेल रहथिन. अस्तु.
दोसर चिंता आर , जे हमरा लगैत अछि जे जानकी नवमीक अवसर पर
'जन्मोत्सव' मनयबाक प्रचलन आरंभ अछि, संभवतः ओहि मानसिकतासॅ चालित अछि. एहि
जन्मोत्सवमे सीता, भगवती रूपमे पूजित होइत छथि. एम्हर दू-एक सालसॅ एहि
भावनाकेॅ आर पुष्ट करबाक अभियान चलल अछि. पछिला एकाध सालसॅ सीताकेॅ एकटा
कल्पित चित्र बजारमे आयल अछि. ओ चित्र देखिते हमर मोन एकाएक चिहुँकि उठल.
मोन पड़ल राष्ट्रीय स्वंय सेवक संघ द्वारा स्थायी रूपेॅ प्रचारित भारत
माताक चित्र ! हुनकर हाथमे एकटा लाठी छनि आ ओहिमे तिरंगा झंडा फहराइत
देखाइत छैक. हम मनहि मन हुनकर हाथसँ तिरंगा-लाठी हटा, धनुष थम्हा देलियनि आ
तखन सीताक प्रचलित चित्रसॅ मिलान कयलहुॅ तॅ फेर चिहुॅकि उठलहुॅ. एनमेन
ओकरे प्रतिरूप. बादमे पता लागल जे एहि तरहक चित्रक परिकल्पक, राष्ट्रीय
स्वंय सेवक संघक समर्पित कार्यकर्ता आ मैथिलीक अंध-समर्थक छथि. हम माथ पकडि
बैस गेलहुॅ . एखनो बैसल छी.
आइ जानकी महोत्सव मनाओल जा रहल अछि. हमर गाम शिवनगर(मधुबनी)
मे सेहो ई पछिला 22 मइ 1983 इसबीसॅ अनवरत रूपेॅ आयोजित भऽ रहल अछि. हमरा
स्मरण होइत अछि, ओहि समयमे भारतीय जनता पार्टी सम्पूर्ण उत्तर बिहारमे
जानकी नवमी मनयबाक अभियान चलौने छल. बहुत ताम-झामसॅ , बहुतो ठाम एकर आयोजन
भेल. हमरो गाममे मूर्ती पूजा भेल. एखनो होइत अछि. एकर अगुआ एही मानसिकताक
लोक रहथि. हम सेहो ओहिमे सम्मिलित होइत छी. ई आयोजन दुदिना होइत अछि. ओतऽ
आब एक मंदिर बनि गेल अछि जकरा माधव मण्डप नाम देल गेल छथि. एकर उदघाटन पहिल
बेर तात्कालीन मुख्यमंत्री लालू प्रसाद कयने रहथि. हुनक मुख्यमंत्री बनलाक
बाद पहिल सार्वजनिक सभा छलनि. भाजपा नेता आ हमर ग्रामीण आब स्वर्गीय पं
ताराकांत झा , जे तहिया अपन दलक उपाध्यक्ष रहथि आ उत्तर बिहारक प्रभारी
सेहो, हुनका आमंत्रित कऽ अनने रहथि. पहिल संयोजक हुनक अनुज श्री अयोध्या
नाथ झा समाज सेवाक व्रत लऽ कऽ गाममे रहि रहल रहथि. दुदिना समारोहमे दिनमे
पूजा आ राति भरि चलै गीत संगीतक रसधार. एखनो चलैत अछि सेहो विशुद्ध
मैथिलीमे.
ओहिसॅ जुडैत एक टटका धटना मोन पड़ि गेल अछि. तत्कालीन एनडीए
सरकार जानकी नवमीक अवसर पर अवकाश धोषित कयलक. तहिया , जहिया लालू जी पहिल
बेर मुख्यमंत्री भेल रहथि, तहियो हुनका संग भाजपा छल.
एहना स्थितिमे हमर चिंता आर बलबती भऽ उठैत अछि. हम सोचैत रहैत
छी जे एहिसॅ मिथिला-मैथिलीक हित-चिंता कयल जाइत अछि , आ कि सूप महक भाॅटा
बना गुड़काओल जा रहल अछि ?
स्थिति बहुत नीक नै अछि .युवा मानसिकता भाषा मोहसॅ बहुत दूर
भऽ गेल अछि. तथापि हम सभ आशावादी लोक , आशा करैत छी जे एखनो समय अछि, जे
मिथिला-मैथिलीकेॅ बन्द पौतीसॅ बाहर करू आ ओकरा नव हवा पानिसॅ सरोकार बनाबऽ
दिऐ.


text:
५६१
छठि व्रत ( प्रतिहार षष्ठी )
प्रतिहार पदक दू गोट अर्थ कयल गेल अछि ! एकटा संवादवाहक दोसर सूर्यक रथ ! जहिना नीक समदिया कार्यसाधक होइत अछि तहिना ई व्रत कएला पर लोकक मनोरथक पूर्ति होइत छैक ! दोसर रथ पर जेना सुखसँ बैसल जाइछ तहिना ई व्रत केला सँ सूर्य प्रसन्न होइत छथि !
ई व्रत सप्तमी युक्त षष्ठी करी किन्तु पंचमी युक्त षष्ठी नहीं करी ! सूर्यक पहिल अर्घ ओहि दिन दी जहिया उदयकालमें कनिओ काल षष्ठी पडैक ! पश्चात सप्तमीओ भ जाइ त छति नहि ! प्रातः काल उदय काल में कनियो काल सप्तमी रहला पर दोसर अर्घ दियनि !
ई सूर्यक पूजा थिक ! साँझ में षष्ठी में पहिल अर्घ आ प्रातःकाल सप्तमीमे दोसर अर्घ देल जाइत अछि ! जे वस्तु साँझ में अर्पित होइत अछि सएह भिनसरमे सेहो ! आरोग्य लाभ एहि व्रतक मुख्य उद्देश्य अछि ! " आरोग्यं भास्करदिच्छेत् " एहि तरहक पुराणक वचन अछि ! तखन सामर्थशाली देवता भक्तक सब मनोरथक पूर्ति करैत छथि ! एहि व्रतमे जाति वा धर्मक बंधन नहि अछि ! महिला पुरुष सभ एहि व्रतक अधिकारी होइत छथि ! देश विदेश में ई व्रत कयल जाइत अछि !
ई सूर्यक व्रत अछि ई व्रत कएलासँ व्रतीकेँ सब तरहक मनोरथक पूर्ति होइत अछि ! छठि करयवाला चौठ के नहा क अर्वा - अरवाइन खाइत छथि ! पंचमी दिन दिनभरि उपवास राखि सायंकाल नव चूल्हि पर नव कोहामे अरबा चाउरमे गुड द पायस बनबैत छथि तकरा डालीक अनुसार अथवा एके ठाम उत्सर्ग क अपनो खाइत छथि आ प्रसादो बँटैत छथि ! षष्ठी दिन व्रत करयवाली या वाला सांझुक पहर नित्यक्रिया सं निवृत भ पवित्र वस्त्र पहिर नदी वा पोखरि लग जा सूर्यक मुहे बैसि जतेक गोटाक निमित अर्घ्य देबाक रहैत छनि ततेक डाली , सूप वा ढाकन में अर्घ्य सामिग्री जेना ठकुआ , भुसवा , करा , फल , फूल , पान , सुपारी , धूप , दीप , अंकुरी जुटा लैत छथि !
ब्राह्मण आ विधवा कुश तील जल ल आ सधवा दुवि अक्षत ल संकल्प करैत छथि - " नमोअद्य कार्तिक मासीय शुक्ल पक्षीय षष्ठमयां तिथौ ( गोत्रक नाम ल क ) जनम - जन्मातरार्जित ज्ञाताज्ञात कायिक वाचिक मानसिक सकल पाप क्षयपूर्वक चिरंजीवी पुत्र पौत्रादि गोधन धन्यादि समृद्धि सुख सौभाग्य अवैधव्य सकल कमावाप्ति - काम अद्य प्रातश्च सूर्यायार्धमहं दास्ये !" ई संकल्प करैत छथि ! तखन अक्षत लै - " नमो भगवन सूर्य इहागच्छ इहतिष्ठत " कहि सराइमे अक्षत राखि जल ल - एतानि पाद्यार्घाचमनीय स्नानीय पुनराचमनीय नमो भगवते श्री सूर्यनारायणाय नमः " कहि जल चढ़ा फूलमे लाल चानन लगा , लाल फूल , दूबि , अक्षत पकवान सहित जल ल के सूर्य के देखैत नमोस्तु सूर्याय नमः ! कहि सब डाली उत्सर्ग क घर चलि अबैत छथि आ पुनः सब सामान उत्सर्ग क कथा सुनैत छथि !
छठि व्रत कथा
एक समय नैमिषारण्य में सर्वशास्त्रज्ञ शौनक मुनि सूतजी सं जिज्ञासा कयलनि कि एहि पृथ्वी पर जे लोक सब तरहक रोग सँ ग्रस्त अछि , ककरो सन्ताने नहि होइत छैक त ककरो पुत्र अल्पायु में मरि जाइत छैक तकरा लोकनिक दुःखक नाश कोना हेतैक ? सूतजी ताहि पर कहब प्रारम्भ कयलनि ! ठीक इएह बात सत्यव्रती भीष्म पुलस्त्य मुनि सं पूछने छलखिन से हमरा बुझल अछि ! ई कथा कहनाहर आ सुननाहर दुनूक पापक विनाश होइत छैक ! प्राचीन काल में एकटा बलवान आ ईर्ष्यालु दुष्ट क्षत्रिय राजा छलाह ! हुनका पूर्व जन्मक पापे कुष्ट भ गेलनि ! हुनका यक्ष्मा रोग सेहो ध लेलकनि ! ऒ एहन जिंदगी सं मरण नीक बुझि गेलाह ! ठीक ओहि समय में एकटा शास्त्रज्ञ , धर्मात्मा , तेजस्वी ब्राह्मण ओहिठाम पहुँचलाह ! राजा हुनका देखि अत्यंत प्रसन्न भेलाह ! हुनक पूर्ण स्वागत सत्कार कएलनि आ विनम्र भाव सं प्रश्न कैलनि जे हम कुष्ट आ यक्ष्मा रोग सं पीडीत छी ! कियो पुत्र विहीन छैथ ! कोनो व्यक्तिक सन्तान नहि जीवैत छनि ! एहि स्त्रीके पति त्यागि देने छैक ! एहि सभ दुःखक कि निदान ? तखन ओ ब्राह्मण विचारलनि जे सूर्यदेव लोकक सब तरहक पाप के नाश क आरोग्य प्रदान करैत छथि ! तैं ओ राजा के कहलखिन जे आहांलोकनि सूर्यक व्रत करैत जाउ अवश्य कल्याण होएत ! तखन ओ ब्राह्मण हुनकालोकनिक पञ्चमीक खरनासँ ल सप्तमीक प्रातःकालक अर्घ्य ( छठि व्रतक पूर्ण विधान ) बुझौलनि ! ओ सब ओही तरहे कैलनि तँ सभक क्लेश दूर भ गेलैनि ! तकर बाद एकटा जे नीक वंशक ब्राह्मण दरिद्र , मुर्ख अविवाहित छलाह ओ एके वर्ष ई व्रत कयलनि तँ ओ अत्यंत यशस्वी ओ सुखी भ गेलाह ! ओ राजा सेहो जखन पाँच वर्ष व्रत कएलनि तखन हुनको मंत्री सब अपनामे विचारि राजा लग आबि हुनका अपन सभक अगुआ बना क सेना ल विद्रोहीके मारि भगौलनि आ राजा पूर्व जकाँ निष्कंटक राज्य करए लगलाह !
अतः जे केओ ई व्रत कएलनि सब मनवांछित फल प्राप्त कएलनि ! जे केओ ई व्रत क कथा सुनि शक्ति अनुसारे कथावाचककेँ दक्षिणा देती तिनका सब तरहक क्लेश दूर भ जेतनी !
कथा सुनलाक बाद पूजित देवताके प्रणाम क विसर्जन क ब्राह्मणके दक्षिणा आ प्रशाद द व्रती पारण करथि !


text:
वसन्त
वसन्त नेपाल आ उत्तर भारत तथा समीपवर्ती देशक छ टा ऋतुसभमे सँ[क] एक ऋतु छी, जे फरबरी, मार्च आ अप्रैलक मध्य ई क्षेत्रमे अपन सौन्दर्य देखबैत अछि । माघ महिनाक शुक्ल पञ्चमी सँ वसन्त ऋतुक आरम्भ होइत अछि ।[१] फागुन आ चैत्र मास वसन्त ऋतु मानल जाइत अछि । फागुन वर्षक अन्तिम मास छी आ चैत पहिल । एहि प्रकार हिन्दू पञ्चाङ्गमे वर्षक अन्त आ प्रारम्भ वसन्तमे होइत अछि । ई ऋतु अएला सँ सर्दी कम होइत अछि । मौसम सुहावना होइत अछि । बृक्षमे नव पात अवैत अछि । आम टिक्लासँ लदि जाइत अछि आ खेत सरसों कऽ फूलसँ भरि जाइत अछि अतः राग रङ्ग आ उत्सव मनेवाक लेल ई ऋतु सर्वश्रेष्ठ मानल गेल अछि[२] आ एकरा ऋतुराज कहल जाइत अछि ।
ई ऋतुमे वातावरणीय तापमान प्रायः सुखद रहैत अछि । भारत आ नेपालमे ई ऋतु फरबरीसँ मार्चधरि होइत अछि । अन्य देशसभमे ई अलग समय पर होइत अछि । ई ऋतुकें विशेषतासभ मौसम गरम होनाए, फूल फुलनाए, गाछ वृक्ष हरियर होनाए आ बर्फ पिघलनाए । नेपाल आ भारतक एक मुख्य पर्व छी होली जे वसन्त ऋतुमे मनाएल जाइत अछि । ई एक सन्तुलित मौसम छी । ई मौसममे चारो दिस हरियाली होइत अछि । बृक्षमे नव पात अवैत अछि । ई ऋतुमे बहुत लोक उद्यान आ तालाब आदिमे घुमैलेल जाइत अछि ।
पौराणिक कथासभ अनुसार वसन्तकें कामदेवक पुत्र कहल जाइत अछि । कवि देव वसन्त ऋतुकें वर्णन करैत कहने अछि की रूप व सौन्दर्यक देवता कामदेवक घर पुत्रोत्पत्तिक समाचार पाबिते प्रकृति झुमि जाइत अछि । वृक्षसभ ओकर लेल नव पल्लवकें पालना विछबैत अछि, फूल वस्त्र पहिरावैत अछि पवन झुलवैत अछि आ कोइली गीत सुनाए बहलावैत अछि ।[ख] भगवान कृष्ण गीतामे कहलक ऋतुसभमे हम वसन्त छी ।[ग]
वसन्त ऋतुमे वसन्त पञ्चमी, शिवरात्रि तथा होली नामक पर्व मनाएल जाएत अछि । नेपाली आ भारतीय सङ्गीत साहित्य आ कलामे एकर महत्वपूर्ण स्थान अछि । सङ्गीतमे एक विशेष राग वसन्तक नाम पर बनल अछि जकरा राग बसन्त कहल जाइत अछि । वसन्त राग पर चित्र बनल अछि।
विषय सूचीसभ
टीका टिप्पणी[सम्पादन करी]
नेपाल आ उत्तर भारतमे ६ ऋतु होइत अछि - वसन्त, ग्रीष्म, वर्षा, शरद, शिशिर आ हेमन्त ।
सन्दर्भ सामग्रीसभ[सम्पादन करी]
- ↑ WD, ऋतुराज वसंत (अङ्ग्रेजीमे), अभिगमन तिथि २०१७-१०-१७।
- ↑ BBCHindi (हिन्दीमे), अभिगमन तिथि २०१७-१०-१७।
वाह्य जडीसभ[सम्पादन करी]


text:
कमतौल (दरभंगा)। 28 जनवरी। ग्रामीण सभक बहादुरी से पिछ्ला गुरुवार के रतनपुर सरस्वती शिशु मंदिर लग से लुटलगेल अपाचे मोटरसाइकिल BR06AV/9685 क' मोटरसाइकिल सवार के हल्ला केला पर ग्रामीण सभ अप्पन बहादुरी देखबैत छीनल गेल मोटरसाइकिल क' हथियार बंद तीन लुटेरा मे एक के रतनपुर-लखनपुर पथ पर धड़ दबोचलन्हि। ओतहि गश्ती दल तुरंत मौक़ा पर पहुंच ग्रामीण सभसे माइर खे रहल लुटेरा क' जिंदा कारतूस व एक देशी कट्टा संग अपना कब्ज़ा मे लेलैन्ह।
मौका पर सीमावर्ती जाले, सिंहवाड़ा व मुजफ्फरपुर जिला के कटरा थाना पुलिस के गश्ती दल सेहो पहुँचल। लुटेरा क' पकड़बाक क्रम मे एक ग्रामीण सेहो जख्मी भेला। पुलिस धराओल गेल लुटेरा केर पहचान सीतामढ़ी जिला के रुनीसैदपुर थाना क्षेत्रक रामनगर गाम निवासी रमेश कुमार मिश्र के पुत्र रवि कुमार मिश्रक रूप मे कएलन्हि अछि। गिरफ्तार लुटेराक निशानदेही पर कमतौल थानाध्यक्ष राजकुमार राय कटरा थाना पुलिस के सहयोग सँ एहि थाना क्षेत्र के बखरी गांव निवासी पवन पासवान के पुत्र व मोटरसाइकल लूट के दोसर लुटेरा संगी सूरज पासवान क' सेहो गिरफ्तार कएलन्हि अछि। तेसर अपराधी के सेहो गिरफ्तारी के लेल एएसपी दिलनवाज अहमद मोनेटरिंग क' रहल छैथ। उक्त मामला ल'के कमतौल पुलिस निरीक्षक अजय कुमार झा केर नेतृत्व मे छापामारी जारी अछि।
अपने के बता दी कि क्षेत्रक कलवारा गाम निवासी राम ज्ञान दुबे के पुत्र मनीष कुमार दुबे क्षेत्रक ब्रहमपुर हाट पर फोटो स्टेट के दोकान चलबैत छैथ। पिछ्ला गुरुवार के सांझ ओ अप्पन दोकान बंद करि अप्पन सफ़ेद अपाची मोटरसाइकल BR06AV/9685 से अप्पन सासुर कटरा थांना क्षेत्र के लखनपुर गाम जायत छला। एतबे मे एक मोटरसाइकल पर सवार तीन अपराधि सभ रतनपुर स्कुल लग अपाची बाइक हुनका से छीन लेलैन्ह। जाहि पर एक अपराधी सवार भ' सभ अपराधी भागे लागला। पीड़ित दूबे खूब जोर से हल्ला करि मदद लेल गुहार लगेलन्हि। रतनपुर-लखनपुर पथ पर भाईग रहल दुनु मोटरसाइकल मे एक मोटरसाइकल व एक लुटेरा धराओल गेल। दोसर मोटरसाइकल पर सवार दुनु लुटेरा भागवा मे कामयाब रहला। जाहिमे एक सूरज क' पुलिस कैल्ह शुक्रवार दिन गिरफ्तार केलन्हि अछि।


text:
पटना। बिहार मे विश्वविद्यालय क कमी कए दूर करबा लेल सरकार निजी विश्वविद्यालय खोलबाक अनुमति देबा पर विचार क रहल अछि। एहि लेल शिक्षा विभाग एकटा प्रस्ताव तैयार क रहल अछि। अधिकारीक कहब अछि जे प्रस्ताव तैयार भेलाक बाद जल्द स जल्द ओकरा कैबिनेट लग स्वीकृति क लेल पठाउल जाएत। मानल जा रहल अछि जे 18 फरवरी स शुरू भ रहल बजट सत्र मे विधानमंडल मे संबंधित विधेयक पेश होएत। एकर अन्तर्गत दोसर राज्य मे संचालित निजी विश्वविद्यालय सेहो अपन शाखा बिहार मे खोलि सकत।
सूत्र क कहब अछि जे यदि निजी विश्वविद्यालय कए बिहार मे मंजूरी भेट गेल त ओ प्रदेश क 10 सरकारी विश्वविद्यालय जेकां काज करत। ओकर प्रमाण पत्र आ पाठ्यक्रम कए मान्यता देल जाएत.। यद्यपि, विधेयक मे निजी विश्वविद्यालय पर अंकुश लगा कए रखबा लेल सेहो प्रावधान कैल जा रहल अछि।
एखनधरि तीन-चार साल क भीतर राज्य सरकार कए निजी विश्वविद्यालय खोलबा लेल करीब आधा दर्जन प्रस्ताव भेटल अछि। इ विश्वविद्यालय अगर खुलैत अछि त ओ आर्यभट्ट ज्ञान विश्वविद्यालय स संबद्ध होएत। आर्यभट्ट ज्ञान विश्वविद्यालय क स्थापना एहि उद्देश्य क संग कैल गेल अछि।
अधिकारीक कहब अछि जे निजी विश्वविद्यालय लेल किछु मानक तय होएत। पंजीकृत सोसाईटी/ट्रस्ट केवल शिक्षा विभाग कए आवेदन द सकैत अछि। आवेदन क संग शिक्षक, कोर्स, शोध कार्य, आधारभूत संरचना, खर्च आ वित्त क जानकारी देबाक होएत। आवेदन मे देल गेल जानकारी क भौतिक जांच सरकार क कमिटी करत। यूजीसी क मानक क अनुसार विद्यार्थी कए सुविधा देखल जाएत। जे कोर्स चलत ओकरा लेल संबंधित अथॉरिटी स अनुमति लेब जरूरी होएत। पूर्णकालिक योग्य शिक्षक क नियुक्ति जरूरी होएत। जानकारक कहब अछि जे सरकार अगर इ अनुमति दैत अछि त उच्च शिक्षा क क्षेत्र में बिहार मे भारी निवेश क संभावना बनत, किया त आन राज्यक निजी विश्वविद्याल मे अधिकतर बिहार क छात्र पढैत छथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
बिहार मे सेहो खुलत निजी विश्वविद्याल, विभाग बना रहल प्रस्ताव
पटना। बिहार मे विश्वविद्यालय क कमी कए दूर करबा लेल सरकार निजी विश्वविद्यालय खोलबाक अनुमति देबा पर विचार क रहल अछि। एहि लेल शिक्षा विभाग एकटा प्रस्ताव तैयार क रहल अछि। अधिकारीक कहब अछि जे प्रस्ताव तैयार भेलाक बाद जल्द स जल्द ओकरा कैबिनेट लग स्वीकृति क लेल पठाउल जाएत। मानल जा रहल अछि जे 18 फरवरी स शुरू भ रहल बजट सत्र मे विधानमंडल मे संबंधित विधेयक पेश होएत। एकर अन्तर्गत दोसर राज्य मे संचालित निजी विश्वविद्यालय सेहो अपन शाखा बिहार मे खोलि सकत।


text:
गजल
(१)
शालीनता सभतरि घटल छै
अश्लीलता आदति बनल छै
कठिनाह अनुशासित रहब बड़
उद्दंडता राखब सरल छै
छै भेल शोणित पानि सनके
नहि लाज ककरोमे बचल छै
मिथिलाक झंडा हाथमे धरि
हिय-माथमे मगही धँसल छै
सभ बेच रहलै मैथिलीकें
आ पेट एहिसँ भरि रहल छै
ककरा कहब आ के सुनत गप
कबिलाठ सभ अपने "नवल" छै
मात्राक्रम : २२१+२२२+१२२
(२)
शहरक जिनगी नामक छै
रीत अजब एहि ठामक छै
गंगाजल सन मदिरा लागै
मोल नञि शोणित घामक छै
कारी मोन भरल दुर्गुणसँ
बनल पुजगरी चामक छै
प्रीत निमाहब कठिन कते
सभ भूखल बस कामक छै
चारक शोभा सुन्दरता बड़
घर-घर दुर्गति खामक छै
उस्सर परती सोन पड़ल
होइत ओगरिया तामक छै
"नवल" नगर
गेलै से गेलै
बिसरल ममता गामक छै
*सरल वार्णिक
बहर / आखर-११
बाल गजल`
(१)
इसकुलकें बस्ता छै भारी हम नहि टंगबौ टांगै तू
पानिक थरमस हमरा चाही ई नहि भैया मांगै तू
मोरक चित्र बनाबै लेल देलनि हमरा मैडम जी
माँ फोटो तू पाड़ि दे लेकिन सुन ओकरा नै रांगै तू
छिट्टा तरमे नुका कऽ धेने भनसाघरक कोठीपर
पाकल कोआ संग सोहारी खेबय कटहर भांगै तू
ओलतीक काते-काते हम ठाढि गुलाबक रोपने छी
धान पसारय ओरिया कऽ माँ गाछ ने फूलक धांगै तू
"नवल" छोट
नै आब ओते काज अढा तूं हमरो किछु
दऽ दे हमरा हाथ पघरिया माँ जारनि नहि पांगै तू
*सरल वार्णिक
बहर; आखर-२०
(२)
दूधक लोटा ओ ओन्घरेलकौ हमरापर तमसाय छिही
चिन्हा गेलयं तों आब गै बुढिया तों बस ओकरे माय छिही
बेटा लाट्सहाब बनल छौ हम बेटी छी तएँ छी निरसल
अपना कोखिसँ जनलैं हमरा लागै धरि सतमाय छिही
ओकरा देलहिन मोट ओछेना हम सूतय छी अखरेपर
गेरुओ छीन रहल अछि भैया तइयो नै खिसियाय छिही
ओ पढतौ अंगरेजिया इस्कुल हमर नाम सरकारीमे
ओकरा लेल बड़ टाका-नमरी हमरा पढ़ा बिकाय छिही
चूल्हिमे ध' क' कंठ दबा कऽ बात-बातमे मारयं सभदिन
एहिसँ नीक तऽ कोखे मरितौं रहि-रहि जे कन्हुआय छिही
धिया आ पूतक बीच ई मिथ्या भेद ने जा धरि दूर हेतय
"नवल"
समाजक समृद्धिपर फुसियाहें अगराय छिही
*सरल वार्णिक
बहर/ आखर-२२
हजल
(१)
ओ कहती चुप तऽ चुप रहू आ बाजू तऽ भूकैत रहू
काग स्वर सुनु हुनक आ कोइली बनि कूकैत रहू
कपडाक मोटरी छै पड़ल अहाँ धोबै नै तऽ धोत के
ओरियान करियौ भानसक आ चूल्हिकें धूकैत रहू
अनलहुं जे किछु टका कमा अहाँ घामसँ नहा-नहा
श्रृंगारकें ओरियानमे बस पानि बूझि बूकैत रहू
जूती पहिड़ने हीलकें चलती कने थमि-थमि कऽ ओ
हुनके डेगक संगे-संग चलैत रहू रूकैत रहू
"नवल"
हुनक अनुरोधकें आदेश बुझि लिअ अहाँ
ओ चलती सीना तानि कऽ अहाँ दास बनि झूकैत रहू
*सरल वार्णिक
बहर/ आखर-२०
(२)
हौ दैव किएक बिआह केलौं जिनगी अपन तबाह केलौं
भने छलहुं मस्तीमे मातल बूझि-सूझि कष्ट अथाह केलौं
कतेक अनोना कबूला पातरि कीर्तन आर नबाह केलौं
कनिआँ-कनिआँ रटि-रटिक' मोनके किएक
बताह केलौं
आन्हर भेल छलौं नै सूझल की नीक कथी अधलाह केलौं
मधुघट पीबा केर चक्करमे जिनगी खौलैत चाह केलौं
रहि-रहि मुँह फुलाबैथ ओ घुरि-घुरि हम सलाह केलौं
स'ख-श्रृंगार
पुड़ाबय पाछू खटि-खटि देह अबाह केलौं
लेर खसल किए लड्डू लेल किएक मोन सनकाह केलौं
घर-घरारी लागल भरना जानि क' जिनगी बेसाह केलौं
खीर नै ओ घोरजौर छलए मधुरिम मोन खटाह केलौं
देखि कतहु मउहककें थारी "नवल" अनेरे डाह केलौं
*सरल वार्णिक
बहर / आखर-२२
संपर्क :-
नवलश्री
"पंकज"
सुगौना, मधुबनी, मिथिला
इमेल :- nawalshreepankaj@gmail.com
मोबाइल:- 09852534709


text:
कथा, भाग-3: लेखक:- सुभाष चन्द्र, मोडेरेटर: केशव कर्ण (समस्तीपूरी)
एखन धरि पढ़लौंह, "बचपन से तरुनाई धरि संग चलनिहार गरिमा आ पलासक सतत प्रेम, तमाम वर्चस्व आ विषमताक कात करैत जीवन पथ मे दुन्नु लोकनिक संग आनि देल्कैन्ह! फेर अहम् आ स्वाभिमानक द्वंद, दाम्पत्य जीवन मे करवाहट आ एक छत कें नीचा एकाकी जीवैत दू प्राणी जे, जिनगी भरि संघ चलबाक शपथ नेने छथि... आब आगा पढ़ल जाऊ, सुभाष जीक शब्द मे... !!
घर मे बीमार पत्नी आ हुनकर सेवा-सुश्रुषाक लेल आयल सास-ससुर, पलासक लेल दूनू पटुआक साग जेकाँ। शरीरक लेल जहिना पटुआक साग शीतलता प्रदान करैछ ओहिना सासुरक माहौल नीक लगैत अछि, मुदा ई साग कनी अधखाइन (तीत) लगैत अछि। एखनुका समय मे पलासक लेल गरिमा आ हुनक माय-बाप सेहो ओहिना लगैत छलखिन्ह। जाधरि सास-ससुर नहि छलाह, कम सँ कम गरिमा के ऑफिस गेलाक बाद पलास घर मे एकसरि बैसि अपन संताप त' मिटाबैत छलाह। मुदा आब... कतय जेताह? कोनो ठेकान कहां छैन्हि? घर मे भरि दिन रहताह त भरि दिन गरिमा हुनक सामने रहथीन्ह। आ सास-ससुर के कि जबाव देताह? एहि गुन-धुन मे पलास भोरे नियत समय पर घर सँ विदा भ जाइत छलाह आ साँझ भेला पर घुरैत छलाह।
दिन पर दिन बीति रहल छल। मनुष्य के स्वभाविक गुण होइत छै जे जाहि सुख के ओ एक बेर प्राप्त कय लैत अछि, ओकर पुनरावृत्ति बेर-बेर चाहैत अछि। संगहि समाजक ताना-बाना एहि प्रकारक अछि जे पुरूष सहजहिं महिला कें अपना सँ आगां बढैत नहि देखि सकैत अछि। पलासक संग सेहो इएह कारण छल। पुरूष होबाक दंभ मे ओ गरिमा के कतेको नीक-बेजाय कहि देलखिन। गरिमा सेहो भावावेश मे उच्छट बात सुना देलखिन्ह। गरिमा के स्वास्थ्य ठीक नहि भ रहल छल। शारीरिक सँ बेसी मनक संताप घर कय चुकल छल। संगहि गरिमा-पलासक बीच गप्प सेहो कम होइत छल। हुनक माय एकरा भाँपि चुकल छलखिन्ह। जहन नहि रहल भेलैन्ह त गरिमा सँ पूछि बैसलिखन्ह, 'तोरा दूनू मे किछु खटपट भेल छौ कि?'नहि त'
'तहन दूनू के बीच एतेक संवादहीनता कियैक? पहिने त तौं हमरा भरि-भरि दिन पलासक बारे मे चर्च करैत छलैंह। मुदा जहिया सँ हम सब इलाहाबाद अयलौं, कोनो चर्च नहि। कि हमर सभक एतय ऐनाय पलास के पसिन्न नहि ?
'नहि... नहि... एहन कोनो गप्प नहि छैक। पलास भरि दिन काज पर झमारल रहैत छथि आ घर मे हमर जहिया सँ मौन खराब भेल, हुनक परेशानी बढि़ गेल छैन्ह ने।
माय, बेटीक गप्प के सुनि चुप्प त भ गेलीह, मुदा हुनक आत्मा एहि गप्प कें स्वीकार नहि कय रहल छल। दोसर दिस गरिमा के मौन सेहो ठीक नहि भ रहल छल। माय-बाप चिंतित होमय लगलाह। मुदा, पलासक लेल धनि सन। अपन दिनचर्या कें अलावे ओकरा जेना किछु आओस सँ सरोकार नहि होइहि...। गरिमाक हालत देखि पिता सेहो दुखी भ रहल छलाह। संगहि गरिमाक माय सँ भेल गप्पक सार बुझलाक बाद हुनक मौन कोनादन होमय लागल रहन्हि। निश्चित केलाह जे आई साँझि मे पलास सँ सोझां-सोझी गप्प करब। कियैक गरिमा कें मौन नहि ठीक भ रहल छै? डॉक्टर कि कहि रहल छै? जदि इलाहाबादक डॉक्टरक बूता मे नहि छै त लखनऊ दूरे कतेक छै? लोक त जरूरति परला पर दिल्ली धरि ल पड़ाईत अछि। कहि पाय-कौड़ीक दिक्कत त नहि... एहने कतेको रास सवाल हुनक दिमाग मे घुमि रहल छल। तखने पलास अयलाह। एकटा बाप के सब्रक बांध जेना टूटि गेल होई। तुरत पूछि बैसलाह, 'गरिमा 'एतेक दिन सँ बीमार ओछाओन पर पड़ल अछि। हिनका त जेना कोनो मतलब नहि होइन्हि। आखिर डॉक्टर कि कहैत छै? कोनो गप्प के दिक्कत अछि त बताऊ, ओकर व्यवस्था कयल जेतै?Ó
एक्केबार एहि तरहक सवाल कें अंदाजा पलास के नहि छल। आई नियत समय सं पहिने घर घुरला पर ससुरक सवालक बौछार अप्रत्याशित छल। ससुर के कि कहतैथ? वियाहक एक्को बरख नहि बीतल आ हमरा दूनूक बीच मनमुटाव भ गेल। गरिमा मनक संताप सँ ओछाओन ध लेलीह। हम नौकरी नहि करैत छी। जदि नौकरी नहि करैत छी त भरि दिन कतय बौआइत छी? एहने बहुतो रास सवाल जन्म ल सकैत छल, जकर उचित जबाव पलास लग नहि छल। से, ससुर के मात्र एतबै कहलाह, ' नहि.. कोनो घबराय वला गप्प नहि छै। गरिमा कें नीक डॉक्टर सँ देखेबाक लेल आई जल्दी अयलौं।
ठीक गदहबेरे मे ... लुकझुक करैत छलैक दिन आ' संध्या ओकरा पछुअओने अबैत छलैक ...। तहने पलास गरिमा के ल क डॉक्टर ओतय बिदा भेलाह। जहिना पलास गरिमा के चलय लेल कहलखिन्ह, बिना कोनो राग-लपेट, उलाहना के गरिमा बिदा भ गेल छलीह। घर मे हुनक माय-बाप। किछुए समय आर बीतल हेतैक ता' रातिक आगमन भऽ गेल रहैक ... अन्हरिया राति रहैक ... घुप्प अन्हरिया ... जाड़क राति ... हार कँपाबऽ वला राति ... आ' सेहो अमावसक ... हाथ-हाथ नहि सुझैत ...। सब अपन-अपन काज मे लागल छल। ... दिन भरि काज मे व्यस्त ... हाट-बाजार ... खेती पथारी ... पौनी पसारी ... नौकरी चाकरी ... मर-मोकदमा ... अस्पताल ओ थानाक चक्कर ... खैरातक खातिर अंचल-प्रखंडक दौड़ आ' कि आस्तिक भक्त-वृंदक मंदिरे-मंदिर भगवत् दर्शन-पूजन आदि ... भिन्न-भिन्न कार्य-व्यवसाय मे लागल ... एमहर-ओमहर जाइत-अबैत ... सर्वत्र चहल-पहल ... वातावरण मे शब्दक टोप-टहंकार जनता-जनार्दन श्रीमुख सँ निकलि चलैत-फिरैत लोको केँ आ' कि जाड़ सँ कठुआइत घर मे दुबकलो केँ ध्यान-भंग करैत ...।
गरिमा आ पलास एखनधरि घर नहि पहुंचलाह। माय-बाप के अंदेशा भ रहल छलैन्ह। घरक बरामदा सँ उतरि सड़क पर बाट जोहैत छलाह। तहने एकटा पड़ोसी हाल-चाल पूछलखिन्ह। मौन अफस्यांत देखि पड़ोसी कहलखिन्ह, 'जुनि चिन्ता करू। संभव जे डॉक्टर ओतय बेस भीड़-भरक्का होइहि। नहि त ट्रैफिक जाम मे सेहो फंसल भ सकैत छथि।' मोन बहलेबाक लेल पड़ोसीक गप्प ठीक छल। कि तखने घरमे फोनक घंटी बाजल।
ट्रिन...ट्रिन...ट्रिन...ट्रिन...
'हेलौ...'
'गरिमा घर पर है क्या?'
'नहीं, डॉक्टर के पास गई है। इम्हर सँ हुनक माय जबाव देलखिन्ह। 'आप कौन?'
'मैं गरिमा की सहेली बोल रही हूँ, उसके साथ ऑफिस में काम करती हूँ।'
गप्प होइते छल कि घरक मेन गेट खुजल आ गरिमा-पलास अयलाह। गरिमा माय सँ फोन थामैत बाजि उठलीह, 'मैं तुम से कल बात करती हूँ। अभी घर में सारे लोग हैं। अच्छा... तुमने माँ से पलास के बारे में कुछ बताया तो नहीं?'
ओम्हर सँ की जबाव देल गेलै, से त माय नहि सुनलखिन्ह, मुदा एतय जरूर बुझलखिन्ह जे गरिमा-पलासक बीच किछु गड़बड़ छै।
(क्रमशः..............)
कहानी’क अगिला भाग लिखबाक लेल टिप्पणी द्वारा सूचित करु. पहिने आऊ पहिने पाऊ सिद्धान्त लागू...
कथा'क प्रथम भाग । दोसर भाग । तेसर भाग । चारिम आ अंतिम भाग


text:
दरभंगा : ललित नारायण मिथिला विश्वविद्यालय क अधिषद् क बैसार मे नगर विधायक संजय सरावगी विश्वविद्यालय प्रशासन पर गंभीर आरोप लगेलथि। श्री सरावगी कहलथि जे हुनक बेर-बेर आपत्ति कए नजरअंदाज क कामेश्वरनगर परिसर स्थित धरोहरक सौंदर्य संग छोडछाड कैल जा रहल अछि। ओ कहला जे इ परिसर हमर सबहक धरोहर छी आ एकरसंग कोनो प्रकारक छोडछाड कोनो हाल में मंजूर नहि कैल जाएत। सरावगी कहला जे अगर विश्वविद्यालय प्रशासन एहि दिस गंभीर पहल नहि करैत अछि त ओ लोकतांत्रिक तरीका स विरोध करबा लेल मजबूर भ जाएब। विधायक विश्वविद्यालय परिसर मे बनि रहल बेतरकीब भवन क स्थापत्य कला पर सवाल उठबैत कहलथि जे नव भवन कोनो नजरि स एहि परिसरक स्थापत्य कला स मेल नहि खाइत अछि। दरभंगा नहि अपितु बिहारक सिगनेचर बिल्डिंग जे दरभंगाक महाराजा क सौंदर्य बोध करबैत अछि एहि नव निर्माण स प्रभावित भ रहल अछि। ओ कहला जे परिसर मे किछु स्थान पर भवन बनेबा पर हम पिछला बैसार मे सेहो आपत्ति उठेने रहि आ तखन आश्वासन भेटल छल जे आहि ठाम कोनो भवन नहि बनत, मुदा एहन भेल नहि। ओ कहला जे अगर परिसर क सौंदर्य संग इ छेडछाड नहि रोकल गेल त लोकतांत्रिक तरीका स आंदोलन कैल जाएत आ परिसर मे भ रहल सबटा निर्माण कए जबरन रोकल जाएत। विधायक क एहि आक्रोश कए आन सदस्य सबहक सेहो समर्थन भेटल। एकर बाद कुलपति आश्वस्त केलथि जे नव निर्माण मे एहि गप क ध्यान राखल जाएत जे ओकर डिजाइन पुरान डिजाइन स मिलैत हुए आ कोनो एहन जगह पर निर्माण नहि हुए जाहि स मिथिलाक एहि धरोहर क सौंदर्य प्रभावित हुए। सिनेट क एहि बैसार मे विधायक गोपालजी ठाकुर, विधायक दुर्गा प्रसाद सिंह, विधायक डॉ. फैयाज अहमद, विनोद नारायण झा, डॉ. इजहार अहमद, रामदेव महतो, नरेन्द्र निराला, डॉ. अभेष चन्द्र झा, डॉ. दिलीप कुमार चौधरी, डॉ. बैद्यनाथ चौधरी बैजू सहित कईटा सदस्य सेहो अपन विचार रखलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
खेनाइ खा प्लास्टिकक बोरा लऽ फड़ तोड़ैले विदा हुअ लगल आकि धक दऽ मन पड़लै, बोरामे तँ फड़ राखब मुदा पानिमे तोड़ि-तोड़ि केतए राखब। फड़ तोड़ैले तँ झोराक जरूरत हएत। झोरा तँ अपना अछि नै! आब की करब? लगले जीबछी पुरना साड़ीकेँ फाड़ि दूटा झोरा सीलक। झोरा सीबि बोरो आ झोरोकेँ चौपेत एकटा झोरामे रखि, दुनू बच्चो आ दुनू गोटे अपनो चौर दिस विदा भेल।
Friday, October 18, 2013
भैंटक लावा (दोसर संस्करण)
पछिला बाढ़ि मोन पड़िते देह भुटैक जाइए। रूइयाँ-रूइयाँ ठाढ़ भऽ जाइए। बाढ़िक विकराल दृश्य आँखिक आगू नाचए लगैए। घोड़ोसँ तेज गतिसँ पानि दौगैत। बाढ़िओ छोटकी नै, जुअनकी नै, बुढ़िया। बुढ़िया रूप बना नृत्य करैत। केकरा कहूँ बड़की धार आ केकरा कहूँ छोटकी, सभ अपन-अपन चिन्ह-पहचिन्ह मेटा समुद्र जकाँ बनि गेल। जेम्हर देखू तेम्हर पाँक घोराएल पानि, निछोहे दछिन मुहेँ दौगल जाइत। केतेक गाम-घर पजेबाक नै रहने घर-विहिन भऽ गेल। इनार, पोखरि, बोरिंग, चापाकल पानिक तरमे डुबकुनियाँ काटए लगल। एहेन भयंकर दृश्य देखि लोककेँ डरे छने-छन पियास लगलोपर पीबैक पानि नै भेटैत। जीवन-मरण आगूमे ठाढ़ भऽ झिक्कम-झिक्का करैत। घर खसल, घरक कोठी खसल, कोठीक अन्न भँसल। जेहने दुरगति घरक तेहने गाएओ-महिंस, गाछो-बिरिछ आ खेतो-पथारक।
घरक नूआँ-बिस्तर आ आनो-आन समानक मोटरी बान्हि माथपर लऽ अपनो डाँड़मे दू भत्ता खरौआ डोरी बान्हि आ बेटोक डाँड़मे बान्हि आगू-आगू मुसना आ पाछू-पाछू घरवाली जीबछी, बेटी दुखनीकेँ कोरामे लऽ कन्हा लगौने पोखरिक ऊँचका महार दिस चलल। अखनि धरि ओ महार बोन-झाड़ आ पर-पैखानाक जगह छल। जइमे साँप-कीड़ा बसेरा बनौने, बाढ़ि ओकरा घराड़ी बना देलक। जहिना इजोतमे छाँह लोकक संग नै छोड़ैत, तहिना बर्खा बाढ़िक संग छोड़ैले तैयार नै। निच्चाँ पानिक तेज गति आ ऊपर सँ बर्खाक नम्हर बुन्न। महारपर मुसनाकेँ पहुँचैसँ पहिनइ बीस-पच्चीस गोटे अप्पन-अप्पन धिया-पुता, चीज-वस्तु आ माल-जालक संग पहुँच चुकल छल। महारपर पहुँच मुसना रहैक जगह हियाबए लगल। शौच करैक ढलान लग खाली जगह देखि मुसना मोटरी रखलक। मोटरी रखि बिसनाइरिक डारि तोड़ि खर्ड़ा बनौलक। ओइ खर्ड़ासँ खर्ड़ए लगल। एक बेर खरड़ि कऽ देखलक तँ मनमे पड़पन नै भेलै।
फेर दोहरा कऽ खरड़ि चिक्कन बनौलक। चिक्कन जगह देखि दुनू बेकतीक मनमे चैन भेलै। मोटरी खोलि मुसना एकटा बोरा निकालि चारिटा बत्तीक खुट्टा गाड़ि, खरौआ जौरसँ चारू खूट बान्हि, बत्तीमे बान्हि कऽ घर बनौलक। दोसर बोरा निच्चाँमे ओछा धियो-पुतोकेँ बैसौलक आ मोटरीओक समान रखलक। चिन्तासँ दुनू परानीक मुँह सुखाएल रहए। एक दिस दुनू बच्चाकेँ मुसना देखए आ दोसर दिस गनगनाइत बाढ़िकेँ। माथपर दुनू हाथ दऽ जीबछी मोने-मन कोसी-कमला महरानीकेँ गरियेबो करैत आ जान बँचबैले निहोरो करैत। दुनू बच्चो कखनो कऽ बाढ़ि देखि हँसैत तँ कखनो जाड़े कनैत।
बाढ़िक वेगमे एकटा घर भँसियाएल अबैत देखि मुसना बाँसक टोन आ कुड़हरि लऽ दौगल। पानिमे पैसि हियाबे लगल जे कोन सोझे घर औत। ठेकना कऽ हाँइ-हाँइ पाँचटा खुट्टा ठोकलक। आस्ते-आस्ते घर आबि कऽ खुट्टामे अड़कल, खुट्टामे अड़ल घर देखि घरवालीकेँ हाक पाड़ि कहलक-
“हाँसू नेने आउ। घरक समचा सभ उघि-उघि लऽ जाउ।”
घरक ऊपरमे एकटा कुकुर सेहो भँसैत आएल। लोकक सुन-गुन पाबि कुकुर कूदि कऽ महारपर चलि गेल। ठाठक बत्तीमे जहाँ मुसना हाँसू लगौलक आकि एकटा साँप लप दऽ हाथेमे हबक मारि देलकै। घरक भार थालमे गड़ल खुट्टा नै सम्हारि सकल। पाँचो खुट्टा पानिमे गिर पड़लै। घर भँसि गेलै। खूब जोरसँ मुसना कनबो करैत आ हल्लो करैत जे हौ लोक सभ, दौड़ै जाइ जा हौ, हमरा साँप काटि लेलक। मुसनाक कानब सुनि घरवाली सेहो बपहारि काटए लागलि। बपहारि कटैत घरवालीकेँ मुसना कहलक-
“हे गए दुखनी माए, नाग डसि लेलकौ। छाती लग बिख आबि गेल। कनीए बाँकी अछि कंठ छुबैले। धिया-पुताकेँ हाक पाड़ि कनी मुँह देखा दे। आब नै बँचबौ।”
जीबछी हल्लो करए आ घरबलाक बाँहि पकड़ि ऊपरो करैत। महारक किनछरिमे पहुँच जहाँ ऊपर हुअ लगल आकि दुनू गोटे पिछड़ि कऽ तरे-ऊपरे निच्चाँमे खसल। दुनू परानी भीजल तँ रहबे करै, आरो नहा गेल। मुदा तैयो ओरिया-ओरिया कऽ ऊपर भेल। महारपर आबि जीबछी चुनक कोहीसँ चुन निकालि दाढ़मे लगौलक।
साँपक बिख झाड़निहार गाममे एकोटा नै। मुदा रौदिया अही बेरक दशमीमे चनौरा गहबरमे चाटी सिखने छल। सभ कियो रौदियाक खोज करए लगल। रौदिया माछ मारैले सोहत लऽ कऽ बाध दिस गेल छल। एक गोटे ओकरा बजा अनलक। अबिते रौदिया सोहत कातमे रखि हाथ-पएर धोइ मुसना लग आबि बाजल-
“हौ भाय, हमर चाटी सिद्ध नै भेल अछि, किएक तँ हम अखनि धरि गंगा स्नान नै केलौं हेन। मुदा तैयो बिसहाराकेँ सुमरि देखै छिऐ।”
मुसनाकेँ आगूमे बैसा रौदिया हाथेसँ जगहकेँ झाड़ि चाटी रखलक। सभ रौदिया दिस देखैत। मुदा चाटी चलबे ने कएल। बाढ़ि दुआरे आन गामसँ झाड़निहार आ चट्टिबाहकेँ बजाएब महाग मोसकिल रहए। सभ निराश भऽ गेल। छाती पीटि-पीटि जीबछी कनबो करए आ देवी-देवताकेँ कबुलो करए। मुदा ढोढ़ साँप कटने छेलै तँए बिख लगबे ने केलै।
गोसाँइ लूक-झूक करए लगल। गामक ढेरबा, बूढ़ आ जुआन स्त्रीगण सभ चङेरीओ आ चङेरोमे काँच माटिक दियारी लऽ पोखरिक घाट लग जमा भऽ कमला महरानीकेँ साँझ दऽ गीत गाबए लागलि। बच्चा सभ जय-जयकार करैत। तैबीच लुखिया कमला महरानीकेँ पाठी कबुला केलक, सुबधी एक सेर मधुर। दोसरि साँझ धरि गीत-गाबि सभ घूमि कऽ आँगन आएल।
एक रफ्तारमे बाढ़ि पाँच दिन रहल। मुदा पोह फटिते छठम दिन पानि कमए लगल। बाढ़िक पानि जहिना हुहुआ कऽ अबैए, तहिना जाइए। बेर झुकैत-झुकैत घर-अँगनाक पानि निकलि गेलै। मुदा थाल-खिचार रहबे करए। सातम दिनसँ लोक घर ठाढ़ करए लगल। बाढ़ि सटकिते लोक परदेश दिस पड़ाए लगल। गाममे ने एक्कोटा धानक गब बँचल आ ने खेत रोपैले बिराड़। नारक टाल सभ केतए भँसि कऽ गेल तेकर ठेकान नै। गहुमक भुस्सी भुसकाँरेमे सड़ि-सड़ि गोबर बनि गेल। मनुखसँ बेसी दिक्कत माल-जालकेँ भऽ गेलै। आमक पात, बाँसक पात आन-आन गाछ सबहक पात काटि-काटि माल-जालकेँ लोक खुआबए लगल। आन-आन गामसँ नार, भुस्सी कीनि-कीनि अानए लगल। मुदा माल-जाल तैयो अनधुन मुइलै। जे बँचल रहै, ऊहो सुखा कऽ संठी जकाँ भऽ गेलै। तैपर सँ रंग-बिरंगक बिमारी सभ सेहो आबि गेलै। केकरो खुरहा तँ केकरो पेटझड़ी। किछु गोटे अपन सभ मालकेँ कुटमैती सभमे दऽ आएल।
चारिक अमल। पिसुआ भांग पीब श्रीकान्त मैदान दिससँ आबि दलानपर बैसि चाह पीबैत रहथि। सोगसँ अधमरु जकाँ भेल। मोने-मन सोचथि जे महाजनी तँ चलिए गेल जे आब अपनो साल भरि की खाएब? अगते धान सबाइ लगा देलौं। बड़ पैघ गलती भेल जे एक्को बखाड़ी पछुआ कऽ नै रखलौं। मुदा एक बखाड़ी रखनइ की होइत। के केकरा मदति करत। ठीके कहब छै जे सभकेँ अपना भरोसे जीबाक चाही। भने दुआर परक बखाड़ीक धान सठि गेल। कियो दरबज्जापर औत तँ देखा देबै। मुदा अपनो तँ जरूरत अछि, से केतएसँ आनब? लऽ दऽ कऽ घरक कोठीमे जे चाउर अछि, ओतबे अछि। एक्को धूर धान नै बँचल अछि जे अगहनोक आशा हएत। आब अवाद कएल नै हएत। आगू रब्बीएक आशा। जे सभ दिन कीनि-बेसाहि कऽ खाइए ओकरा तँ कोनो नै, मुदा हमरा लोक की कहत...?
चाह पीबिते-पीबिते श्रीकान्तकेँ चौन्ह अाबए लगलनि। मन पड़लनि जे बाबा कहने रहथि जे दरबज्जापर जँ कियो दू-सेर वा दू-टका मांगैले आबए तँ ओकरा ओहिना नै घुमबिहक। ओइसँ लछमी पड़ाइ छथिन। जीबछीकेँ अबैत देखि श्रीकान्त हाक पाड़लखिन। सालो भरि जीबछी हुनके कुटाउन कऽ गुजर करै छलि। चाउर-चूड़ा कुटैमे जीबछी गाममे सभसँ बेसी लूरिगर। श्रीकान्तक लग आबि जीबछी हँसैत कहलकनि-
“एते किए सोगाएल छथि काका, हिनका एते छन्हि तहन एते दुख होइ छन्हि, हमरा तँ किछु ने अछि तँए कि मरि जाएब।”
जीबछीक बात सुनि भखरल स्वरमे श्रीकान्त कहलखिन-
“जहिना सभ किछु बाढ़िमे दहा गेल तहिना जौं अपनो सभ तूर भँसि जैतौं, से नीक होइत। जाबे पराण छुटैत, तेतबे काल ने दुख होइत। आगू तँ दुख नै काटए पड़ैत।”
मुस्की दैत जीबछी बाजलि-
“एक्केटा बाढ़िमे एते चिन्ता करै छथि काका, कनी नीक की कनी अधला, दिन तँ बितबे करतनि।”
चीलम पीबैत मुसना ओसारपर बैसल। कसि कऽ सोँठ मारि मोने-मन सोचए लगल, दू मास अगहन-पूस मुसहनि खुनि-खुनि गुजर करै छेलौं। दस सेर जमो भऽ जाइ छल आ गुजरो कऽ लइ छेलौं। ऊहो चलि गेल। ने एक्को गब केतौ धान बँचल आ ने गाममे एकोटा मूस। दोसर दम घीच धूँआकेँ घोटिते मनमे एलै, मूसक तीमन आ धुसरी चाउरक भात जँ जाड़क मासमे भेटए तँ ऐसँ नीक दोसर की हएत। एहेन खेनाइ तँ रजो-महरजोकेँ सिहिन्ते लागल रहतनि। ओ-हो-हो, भगवान गरीबेक सुख छीनि लेलनि!
मुसनाक पहुलका नाओं मकसूदन छल। मुदा मूस आ मुसहनिसँ बेसी सिनेह रहने लोक ओकरा मुसना कहए लगल। जीबछी आँगनक चुल्हिपर रोटी पकबैत। इनारपर हाथ-पएर धोय मुसना लोटामे पानि नेने आँगन आबि जलखै करैले बैसल। टिनही छिपलीमे रोटी-नून जीबछी घरबलाक आगूमे देलक। अँगनामे दुखबाकेँ नै देखि मुसना जोरसँ शोर पाड़लक। पिताक अवाज सुनिते दुखबा दौगल आबि धुराइले हाथे-पएरे खाइले बैसि रहल। दुनू बापूत खाए लगल। चुल्हिए लगसँ मुस्की दैत जीबछी बाजलि-
“केकरो किछु होउ, जेकरा लूरि रहतै ओ जीबे करत। ऐठाम तँ देखै छिऐ जे एक्के दहारमे किदनि बहारक खिस्सा अछि। सभ हाकरोस करैए।”
मुँहक रोटी मुसना हाँइ-हाँइ चिबा जीबछी दिस देखि कऽ बाजल-
“तेते ने माछ भँसि-भँसि आएल अछि जे खत्ता-खुत्तीमे सह-सह करैए। कनी पानि तँ कम होउ। जखने पानि कम भऽ उपछै जोकर भेल आकि मछबारि शुरू कऽ देब। खेबो करब आ बेचबो करब। हरिदम दू पाइ हाथेमे रहत।”
अपन नहिराक बात मन पड़िते जीबछी कहए लागलि-
“हमरा नैहरमे पूबसँ कोसी आ पच्छिमसँ गंडकक बाढ़ि सभ साल अबै छेलै। तैबीच जे धार अछि ओकर पानि तँ घुमैत-फिरैत रहिते छल। सगरे गाम साउनेसँ जलोदीप भऽ जाइ छेलै। टापू जकाँ एकटा परती टा सूखल रहै छेलै। ओइपर सौंसे गामक लोक बरसाती घर बना कऽ रहै छल। कातिक अबैत-अबैत खेत सभ जागए लगै छेलै। तेकर पछाति लोक खेती करै छल। गहिंरका खेत आ खाधि-खुधिमे भैंटक गाछ सोहरी लागल जनमै छल। अगहन बीतैत-बीतैत ओ तोड़ैबला हुअ लगै छेलै। हम सभ ओइ भैंटकेँ तोड़ि-तोड़ि आनी, ओकरे दाना निकालि सुखा कऽ लावा भूजी। तेते लावा हुअए जे अपनो खाइ आ बेचबो करी। काल्हि गिरहतकाका ओइठाम जाएब आ कहबनि जे चौरीमे मनसम्फे भैंट जनमल अछि, ओ हमरा दऽ दिअ।”
अखनि धरि दुनू परानी मुसना, चाउर आ चूड़ा कुट्टी करै छल, सेहो ढेकीमे। किएक तँ गाममे एक्कोटा छोटको मशीन धनकुटियाक नै छल। अधिकतर परिवार अपन-अपन ढेकी-उक्खड़ि रखै छल। मुसना सेहो कुट्टी दुआरे अपन ढेकी-उक्खड़ि रखने अछि। नीक चाउर बनबैमे जीबछीकेँ सभ लोहा मानैए। ऐ बेर तँ धनकुट्टी चलत नै। मुदा बाढ़िमे आन गामसँ तेते भैंट दहा कऽ चौरीमे आएल जे सापरपिट्टा गाछ सौंसे चौरीमे जनमि गेल अछि। तँए जीबछी मोने-मन चपचपाइत। दोसरकेँ भैंटक भाँज बुझले नै छेलै।
सभ दिन नहाइ बेरमे जीबछी चौरी जा भैंट देखि-देखि अबै छलि। चौरगर-चकरगर पात सौंसे चौरीकेँ छेकने। गोटि-पङरा फूल हुअ लगलै। फूल देखि जीबछीक मनमे होइ जे एतेटा फुलवाड़ी इन्द्रो भगवानकेँ हेतनि की नै। पाँचे दिनमे सौंसे चौरी फूल फुला गेल। अगता फूलक पत्ती झड़ि-झड़ि खसए लगल, फूलमे नुकाएल फड़ निकलए लगल। गोल-गोल, हरिअर-हरिअर। फड़ देखि जीबछी आमदनी बूझि, चौरी कातमे बैस, नव-नव योजना मोने-मन बनबए लागलि, ऐ बेर एकटा खूब निम्मन महिंस किनब। जौं महिंस जोकर आमदनी नै हएत तँ दूटा गाइए कीनि लेब। अप्पन तँ सम्पति भऽ जाएत। ओकरे खूब चराएब-बझाएब। ओहीसँ तँ चारू परानीक गुजर चलत। जिनगी भरि तँ कुटाओने करैत रहलौं मुदा ऐ बेर कमलो महरानी आ कोसीओ महरानी दुख हेरि लेलथि। मोने-मन जीबछी दुनूकेँ गोड़ लगलकनि। अपन धन हएत, तैपर सँ मेहनति करब तँ कोन दरिदराहा दुख आबि कऽ हम्मर सुख छीनि लेत? मजगूत घर बान्हब, बेटा-बेटीक बिआह करब। नाति-पोता हएत, बाबा-दादी बनि कऽ जेते दिन जीबी ओ कि देवलोकसँ कम भेलै। अहीले ने सभ हरान अछि। केलासँ सभ किछु होइ छै, बिनु केने पतरो फूसि।
घनगर गाछ देखि जीबछीक मनमे एलै, बीच-बीचमे सँ जँ गाछ उखारि देबै तँ सौरखीओ करहर भऽ जाएत आ छेहर गाछ रहने फड़ो नम्हर हएत। जइसँ दानो नीक हएत। अखनेसँ आमदनी शुरू भऽ जाएत। उत्साहित भऽ जीबछी भैंटक कमठौन शुरू केलक। मुदा करहर उखाड़ैमे तेते डाँड़ दुखाइ जे हूबा कमि गेलै। कमठौन छोड़ि देलक। देखते-देखते फड़मे लाली पकड़ए लगलै।
अगता फूल अगता फड़ भेल। नम्हर-नम्हर, पोछल-पोछल, गोल-गोल पुष्ट, रंगल फड़ देखि जीबछी बूझि गेलि जे आब ई तोड़ैबला भऽ गेल। दोसर दिनसँ फड़ तोड़ैक विचार जीबछी मोने-मन कऽ लेलक।
दोसर दिन भोरे जीबछी रोटी पका, दुनू बच्चो आ अपनो दुनू परानी
खेनाइ खा प्लास्टिकक बोरा लऽ फड़ तोड़ैले विदा हुअ लगल आकि धक दऽ मन पड़लै, बोरामे तँ फड़ राखब मुदा पानिमे तोड़ि-तोड़ि केतए राखब। फड़ तोड़ैले तँ झोराक जरूरत हएत। झोरा तँ अपना अछि नै! आब की करब? लगले जीबछी पुरना साड़ीकेँ फाड़ि दूटा झोरा सीलक। झोरा सीबि बोरो आ झोरोकेँ चौपेत एकटा झोरामे रखि, दुनू बच्चो आ दुनू गोटे अपनो चौर दिस विदा भेल।
खेनाइ खा प्लास्टिकक बोरा लऽ फड़ तोड़ैले विदा हुअ लगल आकि धक दऽ मन पड़लै, बोरामे तँ फड़ राखब मुदा पानिमे तोड़ि-तोड़ि केतए राखब। फड़ तोड़ैले तँ झोराक जरूरत हएत। झोरा तँ अपना अछि नै! आब की करब? लगले जीबछी पुरना साड़ीकेँ फाड़ि दूटा झोरा सीलक। झोरा सीबि बोरो आ झोरोकेँ चौपेत एकटा झोरामे रखि, दुनू बच्चो आ दुनू गोटे अपनो चौर दिस विदा भेल।
फड़क रूप-रंगसँ जीबछीक मन गद-गद। मुदा अनभुआर काज बूझि मुसना तर्क-वितर्क करैत। चौरक कात पहुँच ऊपरका खेत जे सुखाएल छल तइमे दुनू बच्चो, बोरो आ रोटी-पानिकेँ रखि दुनू परानी भैंट तोडै़ले पानिमे पैसल। पानिमे पैसिते जीबछीक नजरि भैंटक फड़क ऊपरे-ऊपर नाचए लगल। जहिना केकरो रूपैआक थैली भेटलासँ खुशी होइ छै, तहिना जीबछीक मनमे भेलै। एक टकसँ देखि जीबछी दुनू हाथे हाँइ-हाँइ फड़ तोड़ए लागलि। खिच्चा फड़ देखि जीबछी पतिकेँ कहलक-
“जुएलके फड़टा तोड़ब। अजोहा अखनि छोड़ि दियौ। पछाति तोड़ब।”
झोरा भरिते जीबछी ऊपर आबि-आबि बोरामे रखैत। मुसनो सएह करैत। दुनू बोरा भरि गेल। ऊपर आबि जीबछी पतिकेँ कहलक-
“कनी काल सुस्ता लिअ। पानिमे निहुड़ल-निहुड़ल डाँड़ो दुखा गेल हएत। अहाँ एत्तै रहू, हम एक बेर अँगनासँ रखने अबै छी।”
जीबछी एकटा बोरा उठा आँगन विदा भेल। एक तँ पानिक भीजल, दोसर ओजनगर वस्तु। मुदा जीबछी भारी बुझबे ने करए। किएक तँ सम्पतिक मोटरी रहै किने! आँगन आबि ओसारपर बोरा रखि पुनः जीबछी चौर दिस रमकल विदा भेल। चौर पहुँच पतिकेँ कहलक-
“हम बोरा लइ छी, अहाँ दुनू बच्चो आ डोलोकेँ सम्हारने चलू।”
आगू-आगू मुसना बेटीकेँ एक कोरामे लेने दोसर हाथमे डोल आ बेटाकेँ लऽ चलल। पाछू-पाछू जीबछी माथपर बोरा लेने। थोड़े दूर बढ़लापर जीबछी पतिकेँ कहलक-
“भगवान दुःख हेरि लेलनि।”
मुदा स्त्रीक बात सुनि मुसनाकेँ ओ खुशी नै एलै जे जीबछीकेँ रहए। आँगन आबि जीबछी पहिलुके बोरा लग दोसरो बोरा रखि भानसक ओरियान करए लागलि।
चारिम दिन पहिलुके खेप भैंट तोड़ै काल मुसनाकेँ एकटा ठेङी बाँहिमे पकड़ि लेलकै। जे ओ देखबे ने केलक। मुदा जहन ठेङी भरि पोख खून पीब भरिआ गेलै, तहन मुसनाक नजरि पड़लै। ठेङीकेँ देखिते ओकर पराण उड़ि गेलै। थर-थर काँपए लगल। खूब जोरसँ घरवालीकेँ कहलक-
“बाप रे बाप! देहक सभटा खून ठेङी पीब लेलक। कोन पाप लागल जे ऐ मौगीया भाँजमे पड़लौं। एक तँ बाढ़िक मारल छी जे भरि पोख अन्न नै होइए। सुखा कऽ संठी भेल छी। तैपर जेहो खून देहमे छेलए सेहो ठेङीए पीब गेल। झब दे आउ नै तँ हम पानिएमे खसि पड़ब।”
मुसना बातकेँ अनठबैत जीबछी हाँइ-हाँइ फड़ो तोड़ैत आ मोने-मन बजबो करैत-
“जेना नाग डसि नेने होइ, तहिना अर्ड़ाहैए। भभटपन ने देखू। एहने-एहने पुरुख बुते परिवार चलत?”
दुन झोरा भरिते जीबछी मुसना लग आबि हाथेसँ ठेङी पकड़ि एकटा चिचोरमे बान्हि देलक। मुदा जैठाम ठेङी धेने रहै तैठामसँ छर्ड़-छर्ड़ खून बोहैत। अपन दहिना औंठासँ जीबछी दाबि देलक। कनीए खानक पछाति खून बन्न भऽ गेलै। जीबछी फेर फड़ तोड़ैले पानिमे पैसल। तोड़ि कनीकाल पछाति जीबछी कहलक-
“आउ ने, आब किछु ने हएत।”
जीबछीक बात सुनि मुसना आँखि गुड़रि कऽ बाजल-
“ई मौगीया, जान मारैपर लागल अछि। जे कहुना मरि जाए। एकरा की, दुनियाँमे सँएक कमी छै? दोसर कऽ लेत।”
दुनू बच्चा दिस देखैत मुसना पुन: बाजल-
“मुदा ऐ टेल्हुक सबहक की हेतै? बिलटि कऽ मरत की नै?”
पति दिस देखि जीबछी मुस्की दैत बाजलि-
“नै तोड़ब तँ नै तोड़ू। ओत्तै बैसि बच्चा सभकेँ खेलाउ।”
दुनू बोरा भरि कऽ जीबछी आँगन अनलक। सभकेँ सम्हारने मुसना सेहो आएल। आँगन आबि जीबछी चुल्हि पजारि भानस कऽ दुनू बच्चो आ अपनो दुनू परानी खेलक। खा कऽ जीबछी हाँसू लऽ भैंटक फड़ चीरि-चीरि दाना निकालए लागलि। लाल-लाल, गोल-गोल दाना। मुसना सेहो दाना निकालए लगल। दुनू बच्चा दुनू भाग बैसि दूटा फड़केँ गुड़कबैत। दानाकेँ एकटा चटकुन्नीपर थोपि-थोपि रखैत जाए। मुदा कनीए खान पछाति मुसनाकेँ चीलम पीबैक मन भेलै। ओ उठि कऽ चुल्हि लग जा आगिओ तपए लगल आ चीलमो पीबए लगल। दानाक ढेरी देखि जीबछी गर अँटबए लागलि जे एते राखब केतए। गुनधुन करैत। एकाएक नैहरक बात मन पड़लै। मन पड़िते मुहसँ हँसी फुटलै। जीबछीकेँ हँसैत देखि मुसना अह्लादित भऽ पुछलक-
“अँइ गै, कोन सोनाक तमघैल तोरा भेट गेलौहेँ जे एना खिखिआइ छेँ?”
मुदा पाशा बदलैत जीबछी बाजलि-
“अखनि तँ अन्हार भऽ गेलै, काल्हि भोरे एकटा खाधि टाटक कात अँगनेमे खुनि देबै।”
भोरे मुसना ढक जकाँ गोल-मोल खाधि खुनलक। जीबछी दुलेब कऽ लेबि, सुखौलक। ओइमे भैंटक दाना सुखा-सुखा रखैत गेल। ऊपरसँ टाटक झँपना बना मुसना दऽ देलक।
मास दिनक मेहनतिसँ जीबछीक आँगन भैंटक दानासँ भरि गेल। अनभुआर चीज तँए चोरी-चपाटीक कोनो डरे नै। भरल आँगन देखि जीबछीक मनमे समुद्रक लहरि जकाँ खुशी हिलकोर मारए लगलै। कनडेरिए आँखिए मुसना दिस देखि जीबछी मुस्किया देलक। घरवालीक मुस्की देखि मुसना खिसिआ कऽ बाजल-
“हमरा देखि-देखि तोरा हँसी लगै छौ। हँसि ले, जेते हँसमे से हँसि ले। जाबे जीबै छियौ ताबे। भगवान केलखुन आ मरलियौ तहन तोहर हँसी नगरक लोक देखतौ।”
मुदा जीबछी लेल धैनसन। किएक तँ खुशीसँ मन एते भरल रहै जे घरबलाक बात ओइमे पैसिबे ने केलै। मोने-मन जीबछी लावा भुजैक विचार करए लागलि। लावा भुजैले एकटा नम्हर खापड़ि चाही। बालु रखैले एकटा कोहा चाही। लाड़नि तँ अपनो खरहीसँ बना लेब। बालुओ नदी कातसँ लऽ आनब। जहन कुम्हनि ओइठाम जाएब तँ कँचकूह ताकि कऽ एकटा नम्हर तौला लऽ आएब। ओकरे खापड़ि बना लेब। बालु धिपबैले मझोलको कोहासँ काज चलि जाएत। एकटा सरबा सेहो चाही। किएक तँ बालु जे देबै से तँ हाथसँ नै हएत। ओइमे एकटा बत्तीक डाँट लगबए पड़त। लगा लेब। मुसनाकेँ कहलक-
“लावा भुजैले जारनिक ओरियान करए पड़त।”
लावाक नाओं सुनि मुसनाक मनमे खुशी भेलै। मुस्कीआइत उत्तर देलक-
“अखनि टेंगारी सुढ़िया लइ छी। बेरू पहर गिरहतकक्काक गाछीसँ बाँझीओ आ सूखल ठौहरीओ सभ आनि देब।”
भरि दिनमे दुनू परानी जीबछी सभ कथूक ओरियान कऽ लेलक।
पराते भने जीबछी लावा भुजब शुरू केलक। दू चुल्हिया चुल्हि। एक मुँहमे खापड़ि, दोसरमे कोहा। खापड़िमे भैंटक दाना भुजैत आ कोहामे बालु धिपैत। पहिल घानी भूजि जीबछी एक चुटकी चुल्हिमे दऽ दोसर घानी भुजब शुरू केलक। दोसर घानीक लावा देखि जीबछीक मन तर-ऊपर हुअ लगलै। पहुलका घानीक लावा चङेरीमे लऽ दुनू बच्चो आ घरोबलाकेँ आगूमे देलक। आगूमे लावा देखि मुसना मोने-मन सोचए लगल, ई मौगीया बड़ लूरिगर अछि। एहेन स्त्री भगवान सभकेँ देथुन। कहूँ जे अखनि तक हम जे बुझितो ने छेलौं से आइ खाइ छी। धिया-पुताकेँ पोसब कोन बड़का भारी बात छिऐ, समाजो लेल लोक बहुत किछु कऽ सकैए।
लावाक गमक पुर्बा हवामे मिलि गामकेँ सुगंधित कऽ देलक। सुगंध पाबि टोलोक आ गामोक स्त्रीगण सभ लावा किनैले एक्के-दुइए जीबछीक आँगन अाबए लगल। मुदा एक्केटा जवाब जीबछी सभकेँ दैत-
“पहिने गिरहतकाकाकेँ खुएबनि, तहन केकरो देब।”
भरि दुपहर जीबछी लावा भुजलक। दू छिट्टा। दुनू छिट्टा लावा घरमे रखि ओइमे सँ एक मुजेला लऽ साड़ीसँ झाँपि जीबछी मुसनाकेँ कहलक-
“हम गिरहतकाका ओइठाम जाइ छी। अहाँ अँगनेमे रहब।”
कहि जीबछी माथपर मुजेला लेने श्रीकान्त ऐठाम विदा भेल। जीबछीक माथपर मुजेला देखि श्रीकान्त गौरसँ मुस्कीआइत पुछलखिन-
“बड़ खुशी देखै छी लछमी महरानी। मुजेलामे की चोराकऽ अनलौं हेन। कनी हमरो देखए दिअ?”
अनसुनी करैत जीबछी मुस्की दैत आँगन जा गिरहतनीक आगूमे मुजेला रखि कहलकनि-
“काकी, थोड़ेकेँ लाइ बना लिहथि आ अखनि कनीमे नोन-मरीच-तेल मिला कऽ दथु। जे काकाकेँ दऽ अबै छियनि।”
छिपलीमे लावा नेने जीबछी दरबज्जापर जा श्रीकान्तक आगूमे देलकनि। ओ छिपलीमे उज्जर-उज्जर रमदाना-लावा जकाँ लावाकेँ निहारि-निहारि देखए लगला। जीबछी कहलकनि-
“काका, की निङहारै छथिन, पहिने एक मुट्ठी मुँहमे दऽ कऽ देखथुन ने। भैंटक लावा छिऐ।”
एक मुट्ठी उठा श्रीकान्त मुँहमे लेलखिन। लावाक कोमलता आ सुआद पाबि श्रीकान्त खुशीसँ पत्नीकेँ हाक पाड़ि कहलखिन-
“एते सुन्नर वस्तुकेँ अखनि धरि जनितौं ने छेलौं। धन्य अछि जीबछीक ज्ञान आ लूरि जे एहेन सुन्नर हराएल वस्तुकेँ ऊपर केलक। साक्षात् देवी छी जीबछी। जाउ, सन्दूकसँ एकजोड़ साड़ी आ आङी निकालने आउ। जीबछीकेँ अपना ऐठामसँ पहिरा कऽ विदा करब। गरीब-दुखियाक देवी छी जीबछी।”
सभ दिन जीबछी लावा भुजै छलि आ अँगनेसँ लोक सभ कीनि-कीनि लऽ जाइत। पनरह दिनक जमा कएल रूपैओ आ फुटकुरीओ जीबछी मुसनाकेँ गनैले आगूमे देलक। पाइ देखि मुसनाक मन उड़ि गेल। मुहसँ ठहाका निकलल। एक टकसँ मुसना जीबछी दिस देखि कैंचा गीनए लगल।
Subscribe to: Post Comments (Atom)


text:
Tuesday, April 10, 2012
अयोध्या नाथ चौधरी - एक परिवोधन आ शेष कविता
एक मुट्टी अखरा बालु फँकबाक बाध्यता जतबे छोट भऽ सकैछ,
ततबे विराट आ डूबल अछि हमरा घरमे एक–एकटा सीताक आक्रोश,
आब बुझल जे सीता माने कोन दुःख ।
एकटा दृष्टान्त
आ आओर किछु नहि
मात्र एकटा निर्मम दृष्टान्त
चाहिए कऽ एहि लोककेँ, समाजकेँ
ओहि एकटाक पाछाँ सहस्त्रो कत्ले आम होइत रहै निर्विध्नक....
जीह नहि टकसैत छैक एखनि ।
एकटा दूरन्ति परम्परा किंबा रीति सहैत,
बकार बन्न केने छी हम–अहाँ आ सभ
अयाची हड्डी लुटौलनिहेँ, सेहो ठीक
एकाएकी घाब बनाओल जाइत अंग अंगकेँ निर्निमेष तकैत रहू
तखनि, सभटा ठीके–ठीके
समाज चाहैए जे ओकरामे रहनिहार लोथ भऽ जाए
ओकर एक एकटा प्राणी बीत राग बनल रहए आजीव,
आ संघर्ष करैत रहए अपना गराक घेघसँ ।
अहाँ अपनाकें अपने परिबोधि लिअ एहिना
कतेक छोट–छीन जीवन सामान्य रुपेँ बितैत–बितैत
कौखन मनोरंजन हेतु आ कौखन अज्ञात, अनचेकामे
कतेक कीड़ा–फतिंगा पोसि वा पीचि देल जाइछ ।
सरिपहुँ तन्नुक अइ ई जीब । लजबिज्जी ।
कोनो ने,
ई सब कोनो बात छैक,
एतेक निश्चय राखू जे परिबोधि नहि रहल छी हम अहाँकेँ,
किएक तँ अहाँ आरो भयाक्रान्त कऽ देब
अहूँ सएह कहैत छी कहि ।
एतबे बुझि राखू जहियासँ अहाँ दृष्टान्ते बनल छी
हमरा अहाँसँ सहानुभूति अछि ।
मनुक्खक पीड़ासँ मनुक्खक सहानुभुति होइ
ककरो दूटा आँखि पनिछा जाइ
एहिसँ पैघ जीवनक कोन उपलब्धि भऽ सकैछ ?
हम किछुटा नहि कहब ।
आत्म हत्या दूबेर प्रायः नहि भऽ सकैछ ,
ई तँ महज मामुली बोध थीक
ओना अहाँक कोनो बिकल्प हमरा नीक लागत ।
जखन जीवन माने तनुक
तँ की हर्ज एकटा द्दृष्टान्ति बनल रही ?
ओना हम पुछबाक व्याज मात्र करैत छी ।
Posted by Gajendra at 6:21 AM
Labels: अयोध्या नाथ चौधरी
Subscribe to: Post Comments (Atom)


text:
बर्ख 2011मे जे अनचिन्हार आखरमे जतेक पोस्ट भेल तकर विवरण मासिक रुपें देल जा रहल अछि-------
मास जनवरीमे कुल सातटा पोस्ट भेल जाहिमे------
शिव कुमार झा "टिल्लु" द्वारा चारिटा पोस्ट भेल जाहिमे कालीकांत झा"बुच"जीक एकटा गजल, नरेश कुमार विकलक दू टा, आरसी प्रसाद सिंहक एकटा गजल प्रस्तुत भेल।
आशीष अनचिन्हारक टूटा पोस्टमे दूटा गजल आएल।
त्रिपुरारी कुमार शर्माक एकटा पोस्टमे एकटा गजल आएल।
जनवरी मासमे अनचिन्हार आखरक दुराग्रहक कारणें त्रिपुरारी कुमार शर्मा जी मैथिली गजलमे एलाह
मास फरवरीमे कुल आठटा पोस्ट भेल जाहिमे------
आशीष अनचिन्हारक सातटा पोस्टमे एकटा आलेख आ छहटा गजल आएल।
डा. शेफालिका वर्माक एकटा पोस्टमे एकटा गजल आएल।
मास मार्चमे कुल अठारहटा पोस्ट भेल जाहिमे------
आशीष अनचिन्हारक छहटा पोस्टमे छहटा गजल।
गजेन्द्र ठाकुरक छहटा पोस्टमे छहटा गजल।
सुनील कुमार झाक दूटा पोस्टमे दूटा गजल।
अभय दीपराजक दूटा पोस्टमे दूटा गजल।
तारानंद वियोगी जीक एकटा पोस्टमे चंद्रभानु सिंह द्वारा गीत-गायनक विडीयो प्रस्तुति।
सदरे आलम गौहरक एकटा पोस्टमे एकटा गजल आएल।
मार्च मासमे सुनील कुमार झा अनचिन्हार आखरक माध्यमें मैथिली गजलमे एलाह।
मास अप्रिलमे कुल पचासटा पोस्ट भेल जाहिमे------
आशीष अनचिन्हारक एकतीसटा पोस्टमेसँ पच्चीसटा रुबाइ, दूटा कता, तीन टा गजल आ एकटा पुरस्कार संबंधी घोषणा अछि।
सुनील कुमार झाक चौदह टा पोस्टमेसँ तेरहटा रुबाइ आ एकटा गजल अछि।
विकास झा "रंजन" केर टूटा पोस्टमे दूटा गजल।
रोशन केर एकटा पोस्टमे एकटा गजल।
गजेन्द्र ठाकुरक दूटा पोस्टमे दूटा गजल आएल।
मास अप्रिलमे विकाश झा रंजन आ रोशन जी अनचिन्हार आखरक माध्यमे मैथिली गजलमे एलाह
मास मइमे कुल बासठिटा पोस्ट भेल जाहिमे------
आशीष अनचिन्हारक सत्ताइसटा पोस्टमे बाइसटा रुबाइ,तीनटा गजल, एकटा कता आ एकटा पुरस्कार संबंधी घोषणा अछि।
सुनील कुमार झाक तैस (२३)टा पोस्टमे छहटा गजल,सोलहटा रुबाइ आ एकटा कता अछि।
किशन कारीगर जीक एकटा पोस्टमे एकटा गजल अछि।
गजेन्द्र ठाकुरक दूटा पोस्टमे एकटा गजल आ एकटा मैथिली गजल शास्त्र आलेख आएल।
विकास झा "रंजन" केर नौटा पोस्टमे सातटा रुबाइ आ दूटा रुबाइ अछि।
मास जूनमे कुल बत्तीसटा पोस्ट भेल जाहिमे------
आशीष अनचिन्हारक बीसटा पोस्टमे तीनटा गजल, नौटा रुबाइ, सातटा कता आ एकटा पुरस्कार संबंधी घोषणा अछि।
सुनील कुमार झाक छहटा पोस्टमे तीनटा गजल आ तीन टा रुबाइ अछि।
दीपनारायण "विद्यार्थी"क दूटा पोस्टमे दूटा गजल अछि।
अरविन्द ठाकुरक एकटा पोस्टमे एकटा गजल आएल।
गजेन्द्र ठाकुरक तीनटा पोस्टमे तीनटा गजल आएल।
मास जूनमे ऋषि वशिष्ठ आ अनचिन्हार आखरक माध्यमें दीप नारायण विद्यार्थी जी मैथिली गजलमे एलाह
मास जुलाइमे कुल पैंतीसटा पोस्ट भेल जाहिमे------
आशीष अनचिन्हारक उनतीसटा पोस्टमे सोलहटा गजल,आठटा रुबाइ, एकटा कता, मैथिली गजलक संक्षिप्त नामक आलेखक दू भाग, छंदक जरुरति नामक एकटा आलेख, आ पुरस्कार संबंधी घोषणा अछि।
गजेन्द्र ठाकुरक चारिटा पोस्टमे तीनटा गजल आ एकटा पोस्टमे एकटा कुंडलिया अछि।
अरविन्द ठाकुरक एकटा पोस्टमे एकटा गजल अछि।
रोशन केर एकटा पोस्टमे एकटा गजल अछि।
मास अगस्तमे कुल तैंआलीसटा पोस्ट भेल जाहिमे------
रोशन केर एकटा पोस्टमे एकटा गजल अछि।
सुनील कुमार झा केर एकटा पोस्टमे एकटा गजल अछि।
अरविन्द ठाकुर केर एकटा पोस्टमे एकटा गजल अछि।
सदरे आलम गौहर केर एकटा पोस्टमे एकटा गजल अछि।
प्रवीन चौधरी "प्रतीक" केर चारिटा पोस्टमे चारिटा गजल अछि।
दीप नारायण "विद्यार्थी" केर दूटा पोस्टमे दूटा गजल अछि।
आशीष अनचिन्हारक तैंतीसटा पोस्टमे एकैसटा गजल, दूटा रुबाइ, गजलक संक्षिप्त परिचय नामक आलेखक सात भाग, एकटा पोस्टमे विदेह भाषा पाक रचना आ दूटा पोस्टमे पुरस्कार संबंधी घोषणा अछि। मास अगस्तमे प्रवीन चौधरी प्रतीक जी अनचिन्हार आखरक माध्यमें मैथिली गजलमे एलाह।
मास सेप्टेम्बरमे कुल चौसठिटा पोस्ट भेल जाहिमे------
उमेश मंडल केर एकटा पोस्टमे एकटा गजल अछि।
संजीव केर एकटा पोस्टमे एकटा गजल अछि।
विकास झा "रंजन" केर एकटा पोस्टमे एकटा गजल अछि।
सुनील कुमार झा केर एकटा पोस्टमे एकटा गजल अछि।
मिहिर झाक सातटा पोस्टमे सातटा गजल अछि।
ओमप्रकाश केर एगारहटा पोस्टमे एगारह टा गजल अछि।
गजेन्द्र ठाकुरक आठटा पोस्टमे चारिटा गजल, कुंडलिया दूटा, राजेन्द्र विमलक साक्षात्कारक एकटा विडीयो आ एकटा पोस्टमे आशीष अनचिन्हारक पोथी केर डाउनलोड लिंक देल गेल अछि।
दीपनारायण "विद्यार्थी" केर दूटा पोस्टमे दूटा गजल अछि।
सदरे आलम गौहरक तीनटा पोस्टमे तीनटा गजल अछि।
आशीष अनचिन्हारक उनतीसटा पोस्टमे दसटा गजल, गजलक संक्षिप्त परिचय नामक आलेख सतरह भागमे, रुबाइ एकटा आ पुरस्कार संबंधी घोषणा एकटा अछि।
मास सेप्टेम्बरमे डबल धमाका। मिहिर झा एवं ओमप्रकाश जी अनचिन्हार आखरक माध्यमें मैथिली गजलमे एलाह।
मास अक्टूबरमे कुल पचपनटा पोस्ट भेल जाहिमे------
ओमप्रकाश जीक एगारहटा पोस्टमे एगारहटा गजल अछि।
सुनील कुमार झाक एकटा पोस्टमे एकटा गजल अछि।
विकास झा "रंजन"क एकटा पोस्टमे एकटा गजल अछि।
अभय दीपराज जीक एकटा पोस्टमे एकटा गजल अछि।
समयलाइ सलाम केर नामसँ धीरेन्द्र प्रेमर्षि जीक दूटा पोस्टमे राजेन्द्र विमलक साक्षात्कार विडीयो आ एकटा गजल "एक मिसिया"क विडीयो अछि।
गजेन्द्र ठाकुरक तीनटा पोस्टमे मैथिली गजल शास्त्र केर एकटा भाग आ तीन टा गजल अछि।
मिहिर झाक एग्यारहटा पोस्टमे दसटा गजल आ एकटा गजल पर कविता अछि (इ कविता अपवाद स्वरुप अछि)
शांतिलक्ष्मी चौधरीक सातटा पोस्टमे सातटा गजल अछि।
सदरे आलम गौहर केर दूटा पोस्टमे दूटा गजल अछि।
आशीष अनचिन्हार केर सोलहटा पोस्टमे चौदहटा गजल, एकटा आलेख आ एकटा पुरस्कार संबंधी घोषणा अछि।
मास अक्टूबर अनचिन्हार आखर लेल गौरवक दिन रहत। कारण ऐ मासमे शांतिलक्ष्मी चौधरी जी अनचिन्हार आखरक माध्यमसँ मैथिली गजलमे एलीह आ ऐ तरहें शेफालिका वर्मा जीक बाद शांति जी मैथिली दोसर महिला गजलकार बनि गेलीह।
मास नवम्बरमे कुल सनतावनटा पोस्ट भेल जाहिमे------
ओमप्रकाशक उन्नीस पोस्टमे उन्नीसटा गजल, शांतिलक्ष्मी चौधरीक तीनटा पोस्टमे तीनटा गजल, मिहिर झाक आठटा पोस्टमे आठटा गजल,विकास झा "रंजनक" दूटा पोस्टमे दूटा गजल, त्रिपुरारी कुमार शर्माक एकटा पोस्टमे एकटा गजल, विनीत उत्पलक दूटा पोस्टमे दूटा गजल, भावना नवीनक चारिटा पोस्टमे चारिटा गजल, भाष्कर झाक एकटा पोस्टमे एकटा गजल, जगदीश चंद्र "अनिल" जीक छहटा पोस्टमे छहटा गजल, रवि मिश्रा "भारद्वाज"क दूटा गजल, जगदानंद झा "मनु"क तीनटा पोस्टमे तीनटा गजल, अजय ठाकुर"मोहन"जीक तीनटा पोस्टमे तीनटा गजल, सदरे आलम गौहरक एकटा पोस्टमे एकटा गजल आ आशीष अनचिन्हारक एकटा पोस्टमे पुरस्कार संबंधी घोषणा अछि।
मास नवम्बरमे जे सभ अमचिन्हार आखरक माध्यमसँ मैथिली गजलमे एलाह तिनक नाम अछि---विनीत उत्पल, श्रीमती भावना नवीन, भाष्कर झा, रवि मिश्रा "भारद्वाज", जगदानंद झा "मनु", अजय ठाकुर"मोहन"। मने सिक्सर धमाका।
दिसम्बर मासमे कुल पचहत्तर टा पोस्ट भेल जाहिमे------
श्रीमती शांतिलक्ष्मी चौधरीक एगारहटा पोस्टमे एगारहटा गजल अछि।
जगदानंद झा "मनु" केर चारिटा पोस्टमे चारिटा गजल अछि।
ओमप्रकाश जीक अट्ठारहटा पोस्टमे सोलहटा गजल आ दूटा रुबाइ अछि।
प्रभात राय "भट्ट" केर नौटा पोस्टमे आठटा गजल आ एकटा रुबाइ अछि।
अजय ठाकुर मोहन केर आठ टा पोस्टमे आठ टा गजल अछि।
अनिल जीक तीन टा पोस्टमे तीन टा गजल अछि।
रवि मिश्रा "भारद्वाज" केर तीन टा पोस्टमे तीन टा गजल अछि।
मिहिर झाक आठ टा पोस्टमे आठ टा गजल अछि।
आशीष अनचिन्हार केर एगारहटा पोस्टमे रुबाइ दूटा, पुरस्कार संबंधी घोषणा दूटा, एकटा गजल अछि। संगहि संग श्रीमती इरा मल्लिक आ मनोहर कुमार झा एक-एकटा गजल, प्रवीन नारायण चौधरीक एकटा रुबाइ प्रस्तुत कएल गेल अछि। दूटा पोस्ट अपने एना अपने मूँह सँ अछि। आ एकटा पोस्टमे विदेह द्वारा चलाओल परिचर्चा अछि।
मास दिसम्बरमे अनचि्हार आखरक माध्यमसँ जे मैथिली गजलमे एलाह तिनक नाम छन्हि--- प्रभात राय "भट्ट", अनिल, श्रीमती इरा मल्लिक आ मनोहर कुमार झा। मने चारि गोटा।
इ आलेख नीक जकाँ देखि-सूनि कए बनाएल गेल अछि तथापि बहुत संभव जे कतहुँ गलती होइक पाठक आ शोधार्थीसँ आग्रह जे तकरा सुद्धि करबामे योगदान करथि।
(श्रीमती रुबी झा जीक सभ पोस्ट हटा देल गेल अछि। हुनक रचना अ-मौलिक सिद्ध भेल अछि। हमर ई कहब नै जे हुनक सभ रचना एहने सन हेतन्हि मुदा ई हुनक अधिकांश रचना लेल अछि।
सादर
सम्पादक
22/1/2013)


text:
सगहा
जेठ
मास उतारपर, स्कूल-कौलेज, कोट-कचहरीक गरमी छुट्टीक मजा कियो दार्जिलिंग तँ कियो
कश्मीर तँ कियो समुद्री इलाका मुम्बई पहुँच-पहुँच उठा रहल छथि। आइ धरि कहाँ
कहियो बुझै छेलौं जे ऐ बेरक गरमी तीस-चालिस सालक पछाति भेल, चाहे बरखे एहेन
भेल, आकि शीतलहरीए एहेन भेल! रमाकान्त सेहो कौलेजसँ सोझहे गाम चलि आएल। इण्टर
साइंसक विद्यार्थी, इण्टरक पछाति जिनगीक अनेको बाट फुटै छै, देखि अपनो जिनगीक
बाट तकैक खियालसँ, बाटे चललासँ ने बातो बनै छै आ नाशो होइ छै। खियाल ई जे पिताजी
दस बीघा खेतबला किसान छथि, तँए नीक हएत जे इण्टरक पछाति एग्रीकल्चरे कौलेजमे
पढ़ि वंशकेँ आगू बढ़ाएब। पिता जीक मूल सम्पति तँ ओही मुरतीमे समाएल छन्हि किने,
जे केना हाथ पहुँचा पकड़ि दस बीघा जमीनपर ठाढ़ अपन इज्जत-आबरू, मान-सम्मान,
बँचबैत आएल अछि, ओही परिवारक ने विधि-बेवहार, किरिया-करमकेँ काल-क्रमसँ धारक
धार अनवरत बहैत रहल, तखनि ने परिवारक समुचित समग्र विकास भेल, आगू बढ़ल आकि
एक भग्गू बनि अर्थक गंगा तँ टपि गेलौं, मुदा जमुना, सरस्वती, त्रिवेणी गंगा
टपब तँ नहियेँ कहल जा सकैए। गाम अबिते रमाकान्त किसुनलाल ऐठाम पहुँचल। एक तँ
जेठ मासक रौद तैपर धरती तबधल! ओना तीन बेर बरखो भेल मुदा तैयो जेठ अपन रंग पकड़िए
लेलक। दू छिट्टा ठढ़िया साग बाड़ीसँ आनि किसुनलाल दरबज्जापर तराजू-सेरसँ जोखै
छला। सौदो तँ ओहन सौदा छी जे लगले पानि चढ़ा तौल लिअ, सबाइओ बढ़ि जाएत आ पानि
चढ़ाएब छोड़ि दियौ तँ मनुखे जकाँ सेर-पौआ कमि जाएत। मुदा किसुनलाल ओहेन किसान
जे बाड़ीसँ टटका काटि आनि पहिने सागकेँ तौल मुट्ठी बान्हि, पछाति पानि
चढ़ौता जे लेवालकेँ जेहेन भाग हेतै तेहने ने सागो हेतै। जिज्ञासा भरल अवाजमे
रमाकान्त किसुनलालकेँ पुछलकनि-
“काका, अहाँ तँ जिनगीक चारिमपनमे पहुँच गेलिऐ, तैयो देखै छी...?”
आगूक
बात रमाकान्त जी तर दाबि लेल, मुदा किसुन काका ओकरा अधला नै बुझलनि। खोदि-खोदि
जहिना घाउ बहाएब बहौनिहारक काज छी, से बूझि किसुनलाल पुछलखिन-
“बौआ, साग देखि मन झुझुआइत हेतह, मुदा अपन
जिनगी दू कट्ठा बाड़ीमे समेटि बारहो मास सागक खेती करै छी आ अपना ढंगक मनुख बनि
अपन जिनगीक बाट धेने जा रहल छी।”
अंतमे.............................................
रमाकान्तक
प्रश्न सुनि किसुनलालक मनधारमे जुआर जकाँ उठलनि, उठलनि ई जे जिनगीक चारिमपनमे
पहुँच गेल छी, एक दिनका एक घटनाक फल जिनगी नै होइए, तैठाम तँ जिनगीक आधारेपर ने
जवाब देल जा सकैए। बजला-
“बौआ, जिनगीसँ खुशीए नै वेहद
खुशी छी।”
जहिना
रमाकान्तक प्रश्न सोझ-साझ तहिना किसुनलालोक उत्तर सोझ-साझ, मुदा रहस्य तँ रहस्ये
बनल रहि गेल अछि। तर्क-वितर्क करैत रमाकान्त बाजल-
“काका, नीक जकाँ नै बूझि पेलौं जे की खुशी आ की वेहद खुशी।”
रमाकान्तक
जिज्ञासा देखि किसुनलाल विचारलनि, पहिने शब्दक अर्थ आ पछाति जिनगीक
बेवहारक बीच साम्यताक चर्च करब। बजला-
“बौआ, खुशी एकसँ शुरू होइए आ वेहद खुशी सीमा-सरहद टपैत होइए। जिनगीसँ ऐ
दुआरे खुशी छी जे अपन स्वतंत्र जीविकाक आधार अछि, झूठ-फूस बजैक कहियो समैए ने
भेटल। तँए खुशी छी...।”
अगिला
बात किसुनलालक कण्ठे लग रहनि आकि बिच्चेमे रमाकान्त पूछि देलकनि-
“आ वेहद खुशी?”
रमाकान्तक
जिज्ञासा जेहेन उग्र छल, जँ तेहेन उत्तर नै देल जाइत तँ ओ किम्हरो बहैक सकैए।
तँए आड़ि-मेड़ सोझ करैत किसुनलाल बजला-
“बौआ, जहिना देशक सीमानपर आन देशक आक्रमणक रक्छामे सिपाही अपन जीवन दान करैए तहिना अपन जिनगी
गामक माटि-पानिकेँ दान कऽ देने छिऐ, तँए वेहद खुशी।”¦२८६७¦
२२ जुन २०१४


text:
Monday, February 15, 2016
जाति
राम विलास
साहु
जाति
आसिन मासक चारिम सप्ताहक समए अछि। बर्खाक पानि आ बाढ़िक पानि सेहो थीर भऽ गेल अछि। मुदा चर-चाँचरमे पानि भरले अछि। जइमे खेतिहर सभ पटुआ, सन्नइ, चन्नी, चन्ना काटि-झाड़ि गोड़ैत अछि। पानि गनहा रहल अछि।
दू गामक बीच अछि तँए चर दूर तक पसरल अछि। बहुत पहिनहिसँ दुनू गामक लोकक सेवा सेहो करैए। बुढ़-पुरानक कहब छैन जे पहिने कोसी अही चर देने बोहै छल। पछाइत मुँह भरना भेने दोसर दिस धार घूमि गेल। बरखा आ बाढ़िक समए उनटे कोसीक पानि आबि चरकेँ उपेछाल करि दइए। जखन बाढ़िक पानि घटैए तखन चरोक पानि स्वत: घटि जाइए। चरक पानि करिया समाढ़सँ करियाएल, तइमे भैँटक फूल कोसी धरि फुला शोभा बढ़ेने रहैए। तैबीच सिल्ली, गागन, लालशर, पनिकौआ इत्यादि अनेको रंगक चिड़ै-चुनमुनीक क्रीड़ा स्थलक संग शरण स्थल सेहो बनलए।
एक-दोसर गामक लोक जाइ-अबैले केतए-केतए समाढ़ हटा-हटा बीचमे सिरौर बना पानिटपैले रस्ता बनौने अछि। पानि बेसी रहने नाहक साधन सभ अपन-अपन रखने। जे नै रखने अछि ओ भरि डाँड़ भरि जाँघ पानि टपि ऐ-पारसँ ओइ-पार करैत अछि। बेवस्थो कोसी क्षेत्र-ले बेमुखे अछि। ऐ क्षेत्रक नेता सभ क्षेत्रक विकास तँ कमे सन मुदा अपन विकास कऽ गामसँ दूर शहरमे बड़का फ्लैट बना रहै छैथ। तँ गाम बाढ़ि-पानिमे डुमैले किए औता। ई तँ गामबला बुझत जे गाम केकर छी। डीहबासूकेँ आकि बहरबैयाकेँ। नेतासभ तँ पाँच बर्खक पछाइत चुनावी महाकुम्भमे मात्र नहाइले अबै छैथ। सभ पुण्यकेँ मोटरी बान्हि नेने चलि जाइ छैथ।
चुनावक समए आएल। नेता सबहक उजैहिया गामे-गाम आबि गेल। क्षेत्रक वोँट बटोरै खातिर ओही कोसी कोसीक चर टपि अगिला गाम जेबाक छैन। सोचलैन पएरे टपने लोक संघर्षशील नेता बुझत। जइसँ अधिक भोँट हएत।
नेता आ नेताक पीठलगुआ गामक कार्यकर्ता संगे सभ कियो जाँघर भरि पानि टपि पार हुअ लगला। तही क्रममे नेताजीकेँ एकटा नमहर पलैहिया जोंक धऽ लेलकैन। पार होइते नेताजीक जाँघसँ छरछर खून निकलए लगलैन। छरछर खून बहैत देख नेताजी छटपटा उठला। संगी सभ निहारि देखलक तँ देखैए नम्हरगर जोंककेँ, जे खून पीब मोटागेल अछि।
नेताजी जीबठ बान्हि जोंककेँ हाथसँ पकैड़ खींच-तीर कऽ छोड़ौलैन। एक हाथसँ छरछराइत खूनक दाढ़केँ दबने आ दोसर हाथसँ आ दोसर हाथसँ एकटा संगीक लाठीक हूरसँ जोंककेँ थोकैच-थोकैच मारए लगला।
जोंक तँ कठजीब होइते अछि। लाठीक हूरसँ नै मरैबला। तमसाएल नेताजीक मुहसँ निकलैन-
“तोरा आर कियो ने भेटलौं जे हमरे खून पीबैले एलेँ। तोरा खनू बोकराए मारि देबौ।”
छटपटाइत जोंक बाजल-
“हमहूँ तँ अहींक जाति छी, जाति जातिये लग ने जाएत। अहाँ जे एहेन निष्ठूर भऽ हमरा मरै छी से जातियोपर ने कनियोँ दया-धरम अछि। अखन हम कोनो अपराधो तँ नहियेँ केलौं अछि। ई तँ जातिक सोभाव छी।”
नेताजी डाँटैत बजला-
“तूँ जलकीट, असरधे पानिमे रहैबला आ हम श्रेष्ठ मनुख फ्लैटमे रहनिहार, तखन तूँ केना हमर जाति भऽ सकै छेँ?”
जोंक कुहरैत बाजल-
“जहिना अहाँ जनताक खून पीबै छी तहिना ने हमहूँ खूने पीलौं अछि। अहूँ खूनपीबा आ हमहूँ खूनपीबा। तखन दुनू गोरे जातिये ने भेलौं। जातिक सर्टिफिकेटक चालि-चलनसँ बढ़ि कऽ आरो कोनो नमहर प्रमाण होइ छै जे देब। एक तँ पहिनहिसँ अहाँ सभ हमरापर एतेक अतियाचार केलौं जे हम भागि पड़ा कऽ पानिमे शरण नेने छी...।”
नेताजी आँखि लाल-पीअर करैत बजला-
“तूँ अपन प्राण बँचबैले ई गुमला हमरा सुनबै छेँ। तोरा बिनु मारनेहम नै छोड़बै।”
बाजि नेताजी अनधुन लाठी जोंकक देहपर बरसाबए लगला।
अधमरू भेल जोंक बाजल-
“अदना सन गलतीपर हमरा सन अब्बल जीवकेँ जानसँ मारै छी आ अहाँ जे लाखक-लाख जनताक खून श्रेष्ठ मनुख भऽ पीबितो एलौं आ पीबितो छी से नीक लगैए।”
जोंकक ई बात नेताजीकेँ आरो तरङा देलकैन। तखने जुमलासँ एक गोरे कहलकैन-
“नेताजी, चुन लगबैक आदेश देल जाए, अपने खून बोकरए लगत।”
चुनक नाओं सुनिते जोंक अपन प्राणक भीख मंगैत बाजल-
“जेकर आधार बना अहाँ अपन जीवनक यात्रा करै छी यएह तँ हमहूँ छी। दया करू..! जातिपर दया करू..!”
◌
Subscribe to: Post Comments (Atom)


text:
कोझिकोड
निर्देशाङ्क: ११°१५′उत्तर ७५°४६′पूर्व / ११.२५° उत्तर ७५.७७° पूर्व
दक्षिण भारत के केरल राज्यमे अरब सागरक दक्षिण पश्चिम तट पर कोझिकोड या कालीकट स्थित अछि। एकर पश्चिममे विस्तृत आर शांत अरब सागर फैलल अछि आर पूर्वमे वयनाड कs पहाड़िसभ एकर खूबसूरती मे चार चांद लगाबैत अछि।
विषय सूचीसभ
इतिहास[सम्पादन करी]
कोष़िक्कोडक प्रारंभिक इतिहास स्पष्ट नइ अछि। प्रागैतिहासिक काल कs पत्थरसभ कs गुफासभ अही ठाम प्राप्त भेल अछि। सङ्गम युगमे इ जिला चेरा प्रशासनके अधीन छल। ओ समय इ स्थान व्यापारिक गतिविधिसभक केन्द्र छल।
भूगोल[सम्पादन करी]
जनसांख्यिकी[सम्पादन करी]
यातायात[सम्पादन करी]
आदर्श स्थल[सम्पादन करी]
शिक्षा[सम्पादन करी]
बाह्य जडीसभ[सम्पादन करी]
- Kozhikode District official website
- Calicut (Kozhikode) City Map
- Massacre by the Portuguese Forces in Calicut


text:
अशोक कुमार सहनी, अपन मिथिला / भदौ २३, राजपा नेपाल सार्वजनिक केने चुनावी घोषणापत्र मार्फत मधेसमें दलित आ महिलाऊपर चरम विभेदके खत्म करैके प्रतिबद्धता चुनावी घोषणापत्र मार्फत केने अछि ।
राजपा सार्वजनिक केने घोषणापत्रमें महिला तथा वालवालिकाके पक्षमें १६ टा बुँदासभ प्रस्तुत केने अछि। एहि में दहेज़ प्रथाके फौजदारी अपराधके दायरामें लाबबसे स्पष्ट रुपमें लेखिने अछि ।
दाइजोविरुद्ध अभियान चलके विनालेनदेन आदर्श विवाद करैवाल जोड़ी के २५ हजार सहायता प्रदान करब से राजपाम घोषणापत्रमें लिखल अछि
महिलाविरुद्ध भरहल हिंसाऊपर जीरो सहिष्णुताके नीति अपनाबै के राजपा अपन घोषणापत्रमें उल्लेख केने अछि । एकल तथा वृद्ध महिलासभके सामुहिक बसोबासके व्यवस्था करब राजपा के घोषणापत्रमें अछि ।
बालिकासभ के लेल १२ कक्षा तक निशुल्क आ उच्च शिक्षामें छात्रवृत्तिके व्यवस्था करब सेहो घोषणापत्रमें अछि ।
राजपा अपब घोषणापत्र।के स्पष्ट रुपमें धर्मनिरपेक्षताके पक्षमें अडान प्रस्तुत केने अछि ।
राजपा ऊँ घोषणापत्रमें ‘मुस्लिम समुदायके मुद्दासभ’ उपशीर्षक अन्तरमें ‘धर्म निरपेक्षताके व्यवहारमें कार्यान्वयन करब निरन्तर खबरदारी करब’ लिखने अछि।
राजपाले पार्टी भित्र आ बाहिर दलित समुदायऊपर छुवाछुतपूर्ण व्यवहार करैवाल नेता कार्यकर्ताके विभागीय कारवाही करब प्रतिवद्धता जनोँने अछि । उ छुवाछुत मुक्त गाउँ, नगर आ जिल्ला घोषणा करब प्रतिवद्धता केने अछि ।
दलित समुदायसभके निशुल्क स्वास्थ्य आ शिक्षा उपलब्ध करबै के राजपाले आश्वासन देने अछि ।
त्यस्तै राजपा अपन घोषणा पत्र।के सामाजिक सुरक्षा एवं सुधारके योजनासभ आगु लौने अछि ।
सीमा क्षेत्रमें ५० हजारतक मलखाद लगायतके अत्यावश्यक वस्तु लावै के आ लैजाने कार्यमें भन्सार नै लेब राजपाके घोषणापत्रमें उल्लेख अछि


text:
अपने क' बता दी जे राजधानी पटना के बीचों - बीच स्थित जय प्रकाश नारायण इंटरनेशनल एयरपोर्ट बहुत छोट अछि। चाहे विमानक लैंडिंग के जगह होय वा एयरपोर्ट के भीतर यात्री सभक बैसबाक जगह। पटना एयरपोर्ट के ई बहुत शर्मनाक फोटो सामना आएल अछि, अहाँ साफ देखि सकैत छी जे एहो फोटो म' यात्री लोकनि जमीन पर बैसल छथि। एक फोटो म' जाता यात्री लोकनि अखबार बिछा बैसल नजैर आबैत छथि ओतहि दोसर फोटो म' यात्री लोकनि ठाढ़ देखकर द' रहल छथि। हिनका सभके बैसबाक लेल जगह नहि अछि।
एतबे नहि पटना एयरपोर्टक रनवे के लंबाई सेहो छोट अछि, जाहि कारणसँ पायलट बड्ड जोखिम उठा विमान सभक लैंडिंग करैत छथि। ओनाकि एयरपोर्ट के विस्तार काएल जे रहल अछि आओर साल 2021 तक दू गोट नबका मकान के बनबाक बाद पटना एयरपोर्ट सालाना 50 लाख यात्री सभक यात्रा संचालित करबा म' सक्षम भ' जाएत। पटना एयरपोर्ट के मौजूदा वार्षिक क्षमता 5 लाख यात्री अछि।


text:
लखनऊ। 31 दिसम्बर। 31 दिसम्बर यानी आय शनिवार भोर 10:30 बजे के घरी मुलायम सिंह यादव केर राजनीतिक करियरक सबसे मुश्किल समय होयत। मुलायम सिंह 'आधिकारिक' तौर पर घोषित कायल गेल 393 उम्मीदवार सभ के बैठक लेल बजौना छथिन। एहि मे बहुत उम्मीदवार एहनो छैक जे अखिलेश यादव द्वारा जारी कायल गेल लिस्ट मे सही छैथ। एहिलेल ई देखब दिलचस्प होयत कि सभ उम्मीदवार बैठक मे आबैत छथिन वा नहि।
अखिलेश यादव सेहो भोर 9 बजे विधायक सभक बैठक बजौना छथिन। एहि बैठक से ओ साबित करे चाहता कि पार्टी के बेसी सँ बेसी विधायक हुनकर समर्थन मे छैथ। अगर मुलायम सिंह केर बैठक मे उम्मीदवार सभक मौजूदगी कनिकोटा कम रहल तेँ ई हुनका लेल शर्मिंदगी केर गप होयत। एहीसे पहिने मुलायम अप्पन राजनीतिक करियर बनेबाक लेल अप्पन कैको संगी जेना चौधरी चरण सिंह, वीपी सिंह आर चंद्रशेखर से नाता तोईड़ लेना छलाह। आय हुनकर अप्पन बेटा हुनका चुनौती द' रहल छैन्ह। सूत्र सभक कहब अछि कि अखिलेश 'राष्ट्रीय समाजवादी पार्टी' नाम से अप्पन एक अलग पार्टी बना सकैत छैथ जाहिक चुनाव चिह्न मोटर साइकल होयत। तेँ चलू सभ कियो दुनु बाप - बेटा केर बैसार ख़त्म होयबाक इंतज़ार करि।


text:
सस्ता वाहन पर कर बढल, महग वाहन पर कर मे बदलाव नहि
पटना । लगातार 9म बेर बजट पेश करि रहल उपमुख्यमंत्री सह वित्त मंत्री सुशील कुमार मोदी कमर्शियल वाहन चलेनिहारि महिला सब कए रोड-टैक्स माफ करबाक घोषणा केलथि अछि। ओ कहला जे महिला द्वारा कीनल गेल कमर्शियल वाहन, जेकरा ओ अपने चलेतथि त ओहि पर कोनो प्रकारक कर नहि लागत। उपमुख्यमंत्री सुशील कुमार मोदी कहला जे महिला कए कामर्शियल ड्राइविंग लाइसेंस देबाक व्यवस्था कैल जा रहल अछि। हुनका सब कए प्रशिक्षण सेहो देबाक व्यवस्था कैल जाएत। दोसर दिस श्री मोदी दोपहिया स लकए पैघ बस पर रोड़ टैक्स मे बढोतरी क देलथि अछि। एहि संबंध मे सफार्इ दैत मोदी कहला जे 1994 क बाद स पिछला 19 साल मे रोड-टैक्स मे कोनो बदलाव नहि भेल छल। एकरा ठीक करबा लेल एहि मे किछु बढोतरी कैल गेल अछि। प्रदेश मे बिजली, सड़क, पाइन सन आधारभूत संरचना निर्माण मे एहि स मदद भेटत। एहि वृद्धि स प्रति वर्ष 25-50 करोड़ क अतिरिक्त राजस्व प्राप्ति क उम्मीद अछि।
ओ कहला जे ट्रैक्टर पर मूल्य क 2 प्रतिशत कर लागत । पहिने एक फीसद कर लगैत छल। कृषि कार्य मे उपयोग भ रहल ट्रैक्टर पर एखनो कोनो कर नहि लागत। एहिना ट्रेलर पर 10,000 टका आजीवन कर लागत । पहिने नहि लगैत छल। मोटरसाइकिल प सेहो 6 फीसद क जगह 7 प्रतिशत कर लागत । चारि लाख तक क वाहन पर सेहो 6 फीसद क जगह पर 7 प्रतिशत कर लागत। मुदा चारि लाख स बेसी क वाहन पर कोनो प्रकारक कर मे बदलाव नहि कैल गेल अछि ओ पहिने जेकां 7 प्रतिशत लागत। आटो-रिक्शा पर आब एकमुश्त 9,000 टका लागत, पहिने 10 साल लेल 6,000 आ दोसर पांच साल लेल 6,000 लगैत छल। टेम्पो पर सेहो आब एकमुश्त 13,500 लागत। पहिने दस साल लेल 9,000 आ अगिला पांच साल लेल 9,000 लगैत छल। एहिना टैक्सी क चारि सीट तक लेल सालाना 2128 टका। पांच सीट लेल 2216 टका वार्षिक । बस लेल 13 स 26 सीट – प्रति सीट 500 टका । 27-32- 550 टका प्रति सीट आ 33 आ ओहि स बेसी सीट लेल 650 टका प्रति सीट लागत । वोल्वो, मर्सिडीज आ समतुल्य लक्जरी बस क 53 सीट पर प्रति सीट 1,000 टका लागत । मोदी कहला जे आब घर बैसल टैक्स टोकन निकालल जा सकैत अछि। ओ कहला जे ई-पेमेंट क माध्यम स रोड-टैक्स जाम करनिहार कए घर बैसल प्रिंट-आउट भेट सकत। इ प्रिंट आउट टैक्स टोकन क रूप मे काज करत। एखन इ सुविधा छहटा प्रमंडल मे उपलब्ध अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
कमर्शियल वाहन चलेनिहारि महिला कए रोड-टैक्स माफ
सस्ता वाहन पर कर बढल, महग वाहन पर कर मे बदलाव नहि


text:
विगत किछु वर्ष सँ मैथिलानी वसुन्धरा झा केर नेतृत्व मे आयोजन कैल जा रहल मैथिल-मधेशी-थारू महिलाक विशेष पूजा-अर्चनाक परिचायक ‘जितिया पर्व समारोह’ धीरे-धीरे विराटनगर जेकरा मोरंग आ पूर्वी नेपालक राजधानी मानल जाएत छैक ताहि ठाम पारंपरिक मिथिला समारोह केर स्थापित पहिचान भेट गेल अछि – ई बात कहलनि जितिया पर्व समारोह २०७२ केर प्रमुख अतिथि वरिष्ठ समाजसेवी एवं बुद्धिजीवी ई. रमाकान्त झा।
निश्चित रूप सँ वसुन्धरा झा एकटा सृजनशील मैथिलानीक रूप मे स्वयं मे एक संस्था रहबाक कला केँ बेर-बेर प्रमाणित करैत रहली अछि। एहि बेरुक समारोह केर आयोजन अत्यन्त बिपरीत आर प्रतिकूल वातावरण मे करबाक चुनौती केँ सामना करैत – मिथिला-मैथिली-मधेशक सांस्कृतिक पहिचान नहि मेटाय देबाक भार उठेली। पूर्ण रूप सँ असगर नेतृत्वक बागडोर अपना हाथ मे लैत घर-गृहस्थी आ धिया-पुताक पोषण-संभारण करैत ओ जाहि तरहें ‘मुण्डे-मुण्डे-मतिर्भिन्ना’ आ ‘खण्डी बुद्धि’ लेल प्रसिद्ध मैथिल परिवारक महिला, पुरुष, समाजसेवी आदि केँ संङोरैत काज करैत छथि, ई हुनकर कर्मठता आ प्रतिबद्धता केँ सेहो प्रमाणित करैत अछि। एहि बेरका आयोजन लेल दुनू प्राणी दिन-राति खटैत अन्ततोगत्वा एकटा भव्य समारोह केर आयोजन पूर्व परिचित स्थान महेन्द्र मोरंग कैम्पस केर प्रांगण मे, दसों हजार मैथिल केर उपस्थिति मे संपन्न केलनि। विराटनगर मैथिल समाज लेल ई एकटा विशेष गर्व केर परिचायक कार्यक्रम भेल, यैह चर्चा सब तैर कैल जा रहल अछि।
पैछला शनि दिन यानि ३ अक्टुबर संपन्न एहि भव्य समारोह केर उद्घाटनग दीप प्रज्ज्वल करैत प्रमुख अतिथि ई. रमाकान्त झा द्वारा कैल गेल छल। तहिना एहि विशिष्ट समारोह मे विशिष्ट अतिथिक रूप मे सहायक प्रमुख जिला अधिकारी प्रदीप कँडेल केर संग प्रसिद्ध उद्योगपति-समाजसेवी ताराचन्द खेतान एवं मानव अधिकारकर्मी संजू साह केर उपस्थिति छल। आभा अनुपमा समान महिला अधिकारकर्मी, प्रेम सोनम समान कलाप्रेमीक संग आरो बहुत रास अतिथि लोकनिक संग ई आयोजन पूर्ववत् भव्यताक संग आयोजित कैल गेल छल।
सुप्रसिद्ध गायक विरेन्द्र झा केर मधुर आवाज मे गोसाउनि गीत ‘जय जय भैरवि’ सँ सांस्कृतिक कार्यक्रम केर शुरुआत कैल गेल छल। मैथिली कला व मिथिलाक लोक संस्कृति केर आजन्म सेवा कएनिहार सुप्रसिद्ध नृत्य निर्देशक स्व. चतुर्भुज आशावादी द्वारा स्थापित लोकप्रिय संस्था ‘भानु कला केन्द्र’ केर कलाकार सब द्वारा झिझिया, नट-नटिन आदि लोकनृत्य प्रस्तुत कैल गेल छल। मैथिली लोकगीत ‘एहि ठिना टिकुली हेरा गेलय दैया गै’ पर सेहो एकटा अत्यन्त रोमांचक-मनोरंजक नृत्य केर प्रस्तुति भेल जेकर सराहना हजारों दर्शक जोरदार थोपड़ी आ युवा-युवती द्वारा मैदान मे मंचकेँ संग दैत नृत्य करैत कैल गेल छल।
देव समाजक कला-संस्कृति प्रतिष्ठान – विराटनगर केर सेहो मंचीय प्रस्तुति मे सहभागिता छल। एहि प्रतिष्ठानक कलाकार द्वारा विभिन्न मैथिली गीत पर नृत्य केर प्रस्तुति समावेश कैल गेल छल कार्यक्रम मे। तहिना मैथिली संचार केर सुपरिचित नाम श्रीमती राधा मंडल केर अध्यक्षता मे संचालित मैथिली सांस्कृतिक मंच – विराटनगर केर कलाकार लोकनि द्वारा हास्य-प्रहसन केर प्रस्तुति कैल गेल छल। संपूर्ण कार्यक्रम केर संचालन सेहो स्वयं राधा मंडल आ संङोर नाटकक लेखक तथा मिनाप-जनकपुर कलाकार प्रकाश प्रेमी द्वारा भेल।
एहि गरिमामय कार्यक्रम मे मैथिली पत्रकारिता सँ जुड़ल अनेको पत्रकार स्रष्टा लोकनि केँ सम्मानित सेहो कैल गेल छल। सम्मानित पत्रकार समाज मे मकालू टेलिविजन सँ नविन कर्ण, हिन्दुस्तान केर जोगबनी प्रतिनिधि वरुण मिश्र, उज्यालो दैनिक केर जितेन्द्र ठाकुर, कान्तिपुर राष्ट्रीय दैनिक केर अबधेश झा, नागरिक – पूर्वेली केर संपादक अजित तिवारी आर नागरिक एफ एम केर निर्देशक अरविन्द मेहता शामिल छलाह। तहिना मैथिल महिला समाज केर उत्थान मे निरंतर योगदान देनिहारि मैथिलानी वंदना चौधरी, रिंकी झा, माफी झा, संझा यादव, सरिता झा, राधा मंडल तथा मीना झा केँ सम्मानित कैल गेल।
आयोजक समिति केर सक्रिय सदस्या लोकनि द्वारा प्रत्यक्ष सांस्कृतिक कार्यक्रम केर प्रस्तुति सेहो दर्शक लोकनि द्वारा खूब प्रशंसित भेल। स्वागत गीत रिंकी झा तथा रंजना झा द्वारा प्रस्तुत कैल गेल। मैथिली लोकगीत संग प्रीति झा मंच पर प्रस्तुति देलीह। ममता रानी आ दयारानी आमात्य द्वारा मैथिल पिछड़ावर्ग महिला समाज केर सांस्कृतिक झाँकी सहित नगर परिक्रमा करैत कार्यक्रम मे सहभागिता एहि बेरुक कार्यक्रमक एकटा खास विलक्षण प्रस्तुतिक रूप मे गानल गेल।
सांस्कृतिक कार्यक्रमक संग महिला मे घरैया लूरि केँ प्रोत्साहित करबाक लेल पेन्टिंग सँ लैत सिक्की कला आदिक संवर्धन-संरक्षण हेतु सेहो निरन्तर प्रयास होइत रहल अछि। एहि बेर सकुन्तला साह केर नेतृत्व मे सिक्की सँ बनल समान मौनी, पौती, दीप-स्टैन्ड, आदि केर प्रदर्शनी कैल गेल छल। श्रीमती साह द्वारा एहि कला केँ प्रशिक्षण नव पीढी मे करबाक सेहो वचनबद्धता प्रकट कैल गेल छल।
वृहत् मधेसी नागरिक समाज केर केन्द्रीय अध्यक्ष सूर्यनाथ सिंह द्वारा कार्यक्रमक संयोजन केर भरपूर प्रशंसा कैल गेल आ मधेसी-उत्पीडित-पिछड़ल समाज केरर उत्थान मे एहि तरहक कार्यक्रम बड पैघ योगदान देत ताहि तरहक विश्वास सेहो प्रकट कैल गेल छल। संपूर्ण कार्यक्रम मे संगीत संयोजन राजेश राय केर टोली द्वारा तथा सांस्कृतिक मंचक संयोजन राधा मंडल द्वारा कैल गेल छल।
कार्यक्रमक संयोजिकाक संग अध्यक्षता स्वयं वसुन्धरा झा द्वारा कैल गेल। मैथिली जिन्दाबाद सँ बात करैत ओ समस्त सहयोगी समाज प्रति धन्यवाद ज्ञापन करैत अत्यन्त कम समय मे अत्यधिक सहयोग तथा प्रोत्साहन लेल श्रीमती राजलक्ष्मी गोल्छा, ताराचन्द खेतान, दीनबन्धु गोयल, पवन शारडा, वैष्णवी पुस्तक भंडार केर आनन्द पाण्डे, पूनम देव तथा ई. प्रेमचन्द्र झा केँ विशेष धन्यवाद ज्ञापन केलीह।
आगामी समय मे सेहो एहि कार्यक्रमक महत्व एतबे गणनीय होएबाक पूर्ण आशा संपूर्ण विराटनगर समाज द्वारा राखल जा रहल अछि। स्रोत; मैथिली जिन्दाबाद


text:
हर विषय म' 200 से 300 ऑब्जेक्टिव सवाल होयत। हर विषय के चारि गोट सेट होयत। लघु उत्तरीय आर दीर्घ उत्तरीय सवाल सेहो होयत। बोर्ड केँ कोशिश अछि कि उत्तर सेहो उपलब्ध कराओल जाय। पिछला बरख तक छात्र सभ क' मॉडल पेपर बाजार सँ कीना परैत छलन्हि। जाहिक लेल मोट रकम अदा करे परैत रहैन्ह।
बिहार विद्यालय परीक्षा समिति केँ अध्यक्ष आनंद किशोर के मुताबिक मॉडल पेपर क' डाउनलोड करि अगर कुनु प्रकाशक बाजार म' बेचता तेँ हुनका ऊपर फर्जीवाड़ा केर मुकदमा दर्ज कराओल जायत। बोर्ड द्वारा उठाओल गेल एहि डेग सँ गरीब आर मेधावी छात्र सभ क' बहुत लाभ भेटतैन्ह।


text:
Monday, September 8, 2014
गलती अपने भेल (क. जगदीश प्रसाद मण्डल)
कथाकार- जगदीश प्रसाद मण्डल
लघु कथा-
गलती अपने भेल
‘गलती अपने भेल’ ई बुझैमे आएल कखनि तँ जखनि असमसानमे रही तखनि। बारह बजे रातिक पछाति जखने एकादशी चढ़ल आकि सुतलीए रातिमे बाबाक प्राण छूटि गेलनि, अनुमान भेल तखनि जखनि खोलियापर जरैत डिबिया बुता गेल तखनि। जहिना बारह बजे सुतली रातिमे दिन-तिथि-मिति अपने बदलि जाइए तहिना भरिसक बबो अपने चोला-चोली बदलि लेलनि। बीस दिनसँ बाबा बिमार तँए ओगरवाहिक भार अपने रहए। ओगरवाहि ई जे कखनि की खगता हेतनि, आकि कड़े (देहक गर) बदलैक हेतनि। जखनि जिनगी जीवै-मरैक बीच संघर्षरत् छन्हिहेँ तखनि कोन गरे ऊँट बैसत कहबो कठिन अछि से कि कोनो हुनकेटा छन्हि से तँ नहियेँ। सबहक सएह छै। चुल्हिपर चढ़ल ताबाक पानि जकाँ छनाक भऽ सकै छथि आ स्वस्थ होइत जीविओ सकै छथि। मुदा जहिना बारह बजे राति अपन दिनुका औरुदा पुड़बैत, तहिना दोसर दीनक अन्हार घटैत इजोत बढ़ैत डुमल सुरूजकेँ पकड़ि अकाससँ धरती देखैत अपन कर्मकेँ भूमिपर उतारि डेग आगू बढ़बैए, मुदा से होइ कहाँ छै? बारह बजेक अन्हार आरो सघने (बेसी करिआइत) होइ छै। डिबिया बुताइते बिनु विचार केने मन मानि लेलक जे भरिसक बाबा मरि गेला। मुखौटी केता दिन सुनने छेलौं जे डिबिया (प्रकाश) मृत्युक समए मिझा जाइ छै। कहियो देखै-परखैक अवसरि नै भेटल तँए कनी-मनी ऐपर (डिबिया मिझाइपर) बिसवासो होइए आ कनी-मनी नहियोँ होइए। मुदा ओइकाल से नै भेल, सोलहन्नी मन कबूल लेलक जे सत्ते एहेन होइ छै। देहक मालिक मने ने छी, जेहेन मन तेहने ने देहो हएत। अपाहिजो भऽ सकैए आ दिव्यो भऽ सकैए। ओछाइनपर सँ उठिते विचार झगड़ि गेल। झगड़ि ई गेल जे पहिने डिबिया लेसि इजोत बना लेब नीक हएत आकि पहिने बबेकेँ नाकक साँस देखब नीक हएत? दुनू प्रश्न ऊपरा-ऊपरी, डिबिया लेलसा पछाति इजोतमे देखब बेसी नीक हएत। तँ दोसर विचार उठैत जे एक बोलिया सिपाहीक ड्यूटीमे छी तँए बाबाकेँ देखब-सुनब पहिल काज भेल। फेर मनमे भेल जे पहिने डिबिए लेसि लेब नीक हएत, नीक ई हएत जे देखए-परखए पड़त किने, तँए एते करैले प्रकाशक प्रमुखता अछिए। एक तँ अहुना डिबियाक इजोतपर कीड़ीओ फतींगी खसने मिझाइए। एकटा सलाइयक कटकी खरड़ि डिबिया लेसैमे केते समैए लगत। सलाइ खरड़ि डिबियाक मुँहपर भिरा देलिऐ, बड़बो कएल मुदा लगले फकफका कऽ मिझहए लगल। जहिना प्रेमलहीन ज्योति फड़फड़ाइए तहिना। देखिते रही आकि फकफकाइत-फकफकाइत मिझाइए गेल। मुहठी खोलि बती घुसकेलौं अन्हारमे तेल (सिनेह) केना देखब? मुदा लगले मनमे उठल जे मुँह गरे डिबियाकेँ उनटौलासँ सेहो तेल परखले जाइए। सएह केलौं, सिनेह विहिन प्रकाश हेबे केना करत? जँ हुऔ चाहत तँ टेमीए जरौत। मन अकछए लगल। मनक सभ विचार छोड़ि डिबिया-सलाइ रखि बाबा लग जा नाकक साँसपर दहिना हाथक दोसर आङुर दइते बूझि पड़ल जे साँस बन्न भऽ गेल छन्हि। पहिल खेप नाकपर आङुर देला पछाति, साँस बन्न भेनौं, अपनेपर शंखा भेल, तँए दोहरा कऽ फेर आङुर देलियनि। मुदा साँस ठीके बन्न भऽ गेल रहनि। अनायास स्कूलक बात धक दऽ मनमे उठल। उठल जे ई नै बूझि पेलौं जे मरैकाल नाकक दहिना पूराक साँस चलै छेलनि आकि बामा पूराक। जिनगीक यएह ने शुभ-अशुभ भेल। अहीठाम ने नीक-बेजए तौलैक तराजू अछि। तराजूपर तौलेसँ पहिने चानिमे चौन्ह उपकि गेल जइसँ दुनियेँ चोन्हिया गेल। चोन्हिआइते सगतरि अन्हार भऽ गेल। आब की करब? मुँहक बोलकेँ मन धकेल-धकेल कहए लगल जे जोरसँ बाज, जोरसँ हल्ला कर। मुदा मुँह तत्-मत् मे पड़ि गेल जे एती रातिमे की हल्ला करब? की जोरसँ बाजब। अधरतियामे लोक चोर-डकैतक हल्ला करैए से तँ भेबे नै कएल अछि। बाबाक प्राण छुटलनि अछि। जिनगीमे लोक केते नीक-नीक प्रण करैए, छुटै छै, केते छोड़बो करैए। ओना अगिलग्गीमे सेहो लोक हल्ला करैए मुदा जेते हल्ला करैए, जहिना ठनका खसैक समए बिजलोका लोककेँ सूचित करै छै, तहिना ने अगिलग्गीओमे आगिक इजोतो हल्ला करै छै। मुदा सेहो तँ नहियेँ भेल अछि, तखनि हल्ला की करब। हँ एकटा आरो अछि बाढ़ि आ अन्हर, मुदा बिजलोके जकाँ ने अन्हरोक अगिला सिहकी सूचित करैए, सेहो नै भेल। बाढ़िक पानि तँ अपना गतिये धरतीपर चलैए जे लोक पहिने बूझि जाइए, तखनि हल्ला करब नीक नै। ओना, एहेन हल्ला सदिखन होइए जे अमुक तारीककेँ प्रलय हएत, तँ कखनो ईहो हल्ला होइए जे उनटन हएत तँ कखनो एहनो हल्ला तँ होइते अछि जे एते ग्रह एकठाम भेने दुरग्रह हेबे करत। खैर-जे-से। माएकेँ सोर पाड़ि जगेलियनि। बगलेक कोठरीमे माए सूतल। परिवारमे अनेको एहेन कारण अछि जइमे परिवारक लोककेँ जगौल जाइए, तइसँ आन परिवारकेँ किए मतहानि हेतनि। जिनका हेतनि तिनको तँ होइते छन्हि। दैनंदिनक किरिया-कलापमे हेबे करत। केबाड़ खोलि माए बजली-
“बौआ सिरिस, किए सोर पाड़लह?”
माइक अवाज सुनि बुकौर लगि गेल। बुकौर ई लगल जे हमर ने बाबा छला, मुदा माइयोक तँ अर्द्ध-पिते छेलखिन, दुनियाँ छोड़ि चलि गेलखिन मुदा बुझबो ने केलनि। परिवार होउ आकि समाज, सम्बन्धो तँ दोहरी (दू-रङ्गक) होइए बेक्तिगत आ पारिवारक-सामाजिक अपन दोख बँचबैत बजलौं-
“माए, डिबियामे तेल सठि गेल, तँए मिझा गेल। दोसर डिबिया लेसि कऽ नेने आ।”
माइयो सएह केलनि। अपने कोठलीसँ डिबिया नेसने एली। खोलियापर डिबिया रखि बजली-
“एकबेर बाबुओकेँ उठा (नीन तोड़ि) पूछि लहुन जे पाइनियोँ-ताइनियोँक तिरखा लगल अछि।”
माइक बात सुनि मनमे बुमकल्ला जकाँ उठए लगल। अपन मन कबूल नेने छल जे बाबाक साँस छूटि गेलनि, जखनि कि माए अखनो बूझि रहली अछि जे जीविते छथि। जखनि जीवै छथि तखनि किछु ने किछुक खगता हेबे करतनि। जे सोभाविको अछि। जेना अन्नसँ पेट भरलो पछाति पानिक खगता रहबे करैए। तहिना अन्न-पानि भरलो पछाति नीनक खालिए रहैए। जाबे खाली रहत ताबे खगता रहत। माइक बात सुनि चुपे रहलौं। अपन दायित्व बूझि, दायित्व ई जे जखनि हम छी तखनि सिरिस तँ पछुआ बच्चा भेल। अपने माए बाबा लग जा बजली-
“बाबू, बाबू।”
बाबू जीवित रहितथि तखनि ने, बजैक कोन बात जे सगबगेबो ने केला। देहपर हाथ दए डोलौलनि, तैयो नै किछु बूझि पड़लनि। छातीक गतिपर हाथ देलखिन, हाथ दइते छाती थीर बूझि पड़लनि। थीर छाती अनुभव होइते मनमे जोरसँ धक्का लगलनि। धक्का लगिते चिचिया उठली-
“बौआ सिरिस, बाबू नै रहलखुन?”
जहिना घाट परहक यात्री पछुआएल यात्रीकेँ देखिते नाहपर चढ़ैए तहिना माइयक अवाजमे अपनो मिलबैत बजलौं-
“बाबाकेँ सासोँ बन्न भऽ गेल छन्हि।”
कहि चुप भऽ गेलौं, मुदा माए झौहरि करैत झड़-झड़ा देलखिन। झड़-झड़ाइते एके-दुइए टोल-पड़ोसक लोक आबि-आबि, देख-देख कानए लगला। सभ कननिहारे तँए केकर कानबकेँ के सुनत। झमटगर झौहरि भऽ गेल। मुदा झौहरिमे सँ, आगि पड़ल जना लाबा होइते आगिसँ कूदि धरतीपर खसैए, ओना आगिओ खसिते अछि, तहिना झौहरिमे सँ लाबा निकलए लगल-
“टोलमे सभसँ बूढ़ बबे छला, जे समाजक बेटीकेँ बिनु दहेजक बिआह सभसँ बेसी करौलनि। अनका जे से हमरा बेटीक तँ वएह अपन खेत भरना लगा करौलनि। हम गाए नै खाएब, जहिना जीवितमे बाबाकेँ जनै छेलियनि, तहिना जाबे जीब ताबे जनैत रहबनि। जनबे नै करबनि जँ धरमो राज लग गवाहीक काज पड़त तँ कहब।”
तहिना दोसर उठैत-
“दिन-वेरागन आब के कहत।”
किम्हरोसँ तँ अवाज अबैत-
“मतरनमी पितरपछमे अरबा चाउर, राहड़िक दालि केतएसँ आनब। गामक लोक तेहेन अदत सभ भऽ गेल अछि जे अनके ठकि-फुसिया कऽ खाएत मुदा अपन नै देत। केना कऽ पइत बँचत।”
तँ किम्हरोसँ अवाज उठैत-
“छइहे केकरा जे बेर-बेगरता सम्हारत। जइसँ बेर-बेगरता समहारल जाइए से छइहे केकरा।”
झौहरिक बीच मरदा-मरदीक विचार भेल जे एते रातिमे असमसान जाएब गरूगर अछि। गरूगर ई अछि जे बिना नव वस्त्रे आङ्गनसँ निकालल केना जेतनि, तहिना चारि जेना लैयो जाइबला चाही। केना अखनि बाँस काटल जाएत आ ओकर अचरी-चचरी बनत। नव बरतनो कुम्हरटोलीसँ आनए पड़त। दिनुका बात रहैत तँ सभ असानीसँ होइत, मुदा रातिमे रस्ता चलब गरूगर अछि। अनेको रङ्गक विषैला जीव-जन्तु रस्ता पकड़ने रहैए। अन्तमे विचार भेल जे घरक ओछाइनकेँ अङ्गनाक तुलसी चौरा लग दिअनु। सएह भेल। मुदा चौरा लग ओछाइन होइते नव लोक आ पुरान लोकक बीच कहाकही शुरू भेल। पुरान लोक सभ जगरनाथ बाबकेँ अगुआ अपन विचार रखैले कहलकनि। सभ दिनक बूझल-गमल जगरनाथ बाबकेँ, धाँइ दऽ बजला-
“तुलसी चौरा दिस सिरहौना करैत उत्तर मुहेँ पाड़ि दिअनु।”
गाम-घरमे होइतो तहिना छै। अखनि धरिक चलि अबैत बेवहारपर जगरनाथ बाबकेँ बिसवास छन्हिए। तँए बोलीमे किछु तीखपन छेलनिहेँ। मुदा जगरनाथ बाबाक विचारकेँ नवतुरिया सभ मानैले तैयारे ने भेल। ओ सभ पशुपति भायकेँ अगुअबैत अपन विचार रखैले कहलक। बहरबैया पशुपति भाय, दुनियाँक रङ्ग-रङ्गक हवा लगले रहनि, लगबो केना ने करितनि। पनरह बर्खक नोकरीमे सभ तरहक पन्थाइकेँ देखि नेने छला। सङ्गे अझुका विज्ञानो बुझै छला। बुझै ई छला जे दुनियाँ गोल छै। गोलमे पूब-पछिम उत्तर दछिन बेराएब कठिन अछि। अपन विचार रखैत पशुपति भाय बाजल-
“कोन पुरना बेवहार धेने छी, बाबा जेम्हर मुहेँ सुगम गर धरथि तेम्हर मुहेँ पाड़ि दिअनु।”
पशुपति भायक बात सुनि जगरनाथ बाबा पीनकि गेला। पीनकबो केना ने करितथि, बाप-बेटामे जुति-भाँतिले तँ झगड़ो होइए आ केसो-फौदारी होइए, ई तँ सहजे समाजक छी, गामक छी। बजला-
“ऐठाम जे ठाढ़ हेबहक तँ चारूकात पूब-पछिम, उत्तर-दछिन देखबहक किने?”
पशुपतिओ भायकेँ जेना जीहेपर रहनि धाँइ दऽ उत्तर देला-
“ऐठामसँ उत्तर जे गाम अछि ओहो तँ केकरो दछिने अछि, तहिना दोसरो अछिए।”
पशुपति भाइक बात सुनि जगरनाथ बाबा ठमकला, मुदा जनिजाति सभ बिच्चेमे तेते घोल करए लगली जे पशुपति भायकेँ धकेल देलकनि। मुदा धकलाइतो बजला-
“आइ दुनियाँ परिवार जकाँ भऽ गेल, तँए उत्तर-दछिन, पूब-पछिम सभ मेटा गेला। अहुना जँ उत्तर मुहेँ विदा हएब आ चलिते रहब तँ उत्तरे-उत्तरे दछिन होइत एतै चलि आएब, तहिना दछिनो मुहेँ आ पूबो-पछिम मुहेँ चललासँ होइ छै।”
बजैत-बजैत पशुपति भाय बाजि गेला मुदा जनानाक हल्लासँ पछाड़ खा गेला। अपन विचारकेँ रोकि विचार केलनि जे समाजक जे कर्तव्य-धर्म अछि ओइमे सङ्ग पूरब नीक हएत। हो-हल्ला होइत भोर भऽ गेल। किरिणक लाली पूब दिस झलकए लगल। भाय, जखनि मृत्युक लहाश देखलौं तखनि बिना पार-घाट लगौने घरमुहोँ हएब उचित नै। बेड-टी-तेड-टी कोन वस्तु भेल जे प्राण छूटि जाएत। मुदा जनानो सभ तँ देखबे-छुबे केलनि, ओ तँ अङ्गने जेती।
काजो तँ काज छी। चाहे ओ जीवित हुअए आकि मृत्यु सिरपर सवार हेबे करत। जखने सिरपर सवार हएत तखने देहमे फनफनी आनि फुनफुनाइए दइ छै। तहूमे जैठाम लोकक जमघट नै रहल तैठाम मुदा जैठाम से रहत तैठामक रूतबा तँ आरो दोसरे भऽ जाइ छै। जेते मुँह तेते जुति। बूढ़-पुरान सभ बैसि विचार केलनि जे जगरनाथ बाबक देख-रेखमे अगिला काज हएत बाँकी सभ काज केनिहार भेलौं। जे जे जइ जोकर छी से तेहने काजक भार उठाउ। काजक बाँट सुनिते पशुपति भाय बजला-
“हमरा तेज सवारी अछि, बजारक काज करए हम जाएब।”
पशुपति भायकेँ काजमे अगुआइते धाँइ-धाँइ कियो बाँस कटैक तँ कियो साबेक जौड़ बँटैक तँ कियो कुम्हार ऐठामक काज करैक भार उठा चारू दिस विदा भेला। समाजो तँ समाज छी, जँ अनठौला तँ सुइयो-साँङ्गिपर उठाएब कठिन आ जँ सुढ़िएला तँ केहेन-केहेन बहैत धारक मुँह बान्हि, पानिकेँ रोकि अपन खेत पनिया लइ छथि।
मोटर साइकिलपर चढ़िते पशुपति भाइक मनमे बाबाक मृत्यु नाचि उठलनि। नाचि ई उठलनि जे परिवारक बीच मृत्यु भेलासँ केते सुगमतासँ सभ काज भऽ रहल अछि। मुदा लगले मन मुड़ि गेलनि। मुड़ि ई गेलनि जे अनेरे नव वस्त्रेक कोन काज छै, अखनो तँ ओहेन लोकक कमी नहियेँ अछि जेकरा जीता-जिनगी नव वस्त्रसँ भेँट नै होइ छै। जखनि बाबा मरि गेला तखनि जे अपन ओढ़न-पहिरन वस्त्र छन्हि तहूसँ काज चलि सकैए। तहूमे फेकलोहो वस्त्र जखनि पहिनिहार अछि तखनि अनेरे जराएब केहेन हएत। गाम-घरक लोक कोनो बेजए कहै छै-
“जीतामे गुहाँ-भाता आ मुइलामे दुधा-भाता।”
समाज तँ समाजे छी तइसँ कि कम सरकारो अछि। दस टुकड़ी भेल ट्रेनक लोहाक पहियासँ कटल लहाशकेँ पोस्टमार्टममे लऽ जा बीस टुकड़ी कऽ आरो दुइर करिते अछि।
जाबे बजारसँ कपड़ा आएल ताबे तीनटा बाँस काटि सुतै जोग रंथी बनि तैयार भऽ गेल छल। आगि-कोहाक ओरियान सेहो भइए गेल छल। कपड़ा अबिते बाबाकेँ ओढ़ा चचरीपर चढ़ा जौड़सँ बान्हि देलकनि। चारि गोटे कन्हापर उठा गाछी लऽ जेता। अखनि धरि कोनो काज सिरपर नै आएल छल तँए बाबे लग बैसि देखै छेलौं। अपन भागीदारी चाहै छेलौं मुदा केतौ गर नै लागल। आगूक काज नजरिपर पड़ल। पड़ल ई जे चारि गोटे कान्हपर उठा लऽ जेतनि तइमे सङ्ग भऽ जाएब। नमगर-छरगर छीहे। जखनि उठै बेर रंथीक भेल आकि पढ़ुआ काका हमर बाँहि पकड़ि लेलनि। बाँहि पकड़ैक कोनो अरथे ने लगल जे बाँहि किए पकड़ि लेलनि। अखनि तँ गाछी जाइक बेर अछि। कहलियनि-
“काका, अखनि तक कोनो काज बाबा नीविते नै केलौं हेन, तँए कान्हपर हमहूँ उठाएब।”
जहिना हम कहलियनि तहिना ओ बुझबैत बजला-
“बौआ, अखनि तूँ दसमे किलासमे पढ़ै छह, ब्रहमचर्य आश्रमक भेलह, अखनि जे काज उपस्थित अछि, ओ गिरहताश्रमक काज छी, तँए तोरा अधिकार नै बनै छह?”
कक्काक विचार सुनि गुम भऽ गेलौं। जानल-मानल काका छथि। कहुना भेलौं तँ अखनि माध्यमिके स्कूलक विद्यार्थी भेलौं। मुदा मनकेँ तेना बाबा पकड़ि नेने रहथि जे मनसँ हटबे ने करथि। बजलौं-
“काका, अधिकार जेतए छै, तेतए छै, मुदा ऐठाम तँ बाबा-पोताक सम्बन्ध अछि।”
अनका जकाँ काका तमसेला नै। असथिरसँ बुझबैत बजला-
“बौआ, तोहर अधिकार अपवादमे रहत। ऐठाम समाजक सङ्ग छह, समाज सङ्ग छथुन। तोहर परिवार पीड़ित परिवार भेल, ऐ पीड़ाकेँ निमाहैक समाजक काज बनि गेल अछि। तँए ई काज समाजक छिअनि। बिना हुनका विचारे नै करक चाही।”
अपवादक कोनो अरथे ने लगल। पुछलियनि-
“काका, अपवाद की कहलिऐ?”
“अपवाद ई भेल जे एहनो समाज अछि जे रत्ती-बत्ती भऽ टुटि-फाटि गेल अछि। एते तक कि जे एहनो लोक भऽ गेल अछि जे माए-बाप परिवार दिस तकबो ने करैए, सेवा कहाँसँ करत। ओहेन परिस्थिति बनब अपवाद भेल। शिष्ट समाज आ अशिष्ट समाजमे दुरी बनि जाइ छै, जइसँ कोनो रीति-नीति विघटित भऽ जाइ छै।”
पढ़ुआ कक्काक सङ्ग गप-सप्प चलिते छल आकि बिच्चेमे छीतन भाय बजला-
“बाउ सिरिस, कोनो काज पहिआ कऽ करब बेसी नीक होइ छै, एना धड़फड़ाइ किए छह, बाबाक पाछू जे छथि हुनकर काज ने हेतनि। स्कूलो-कौलेजमे नै देखै छहक जे प्रधानाचार्य नै रहने सहायक प्रधानाचार्यक ऊपर भार आबि जाइए। जे उचितो अछि।”
उचित सुनि टोकि देलियनि-
“केना उचित भेल?”
छीतन भाय बजला-
“क्रमिक काज ई भेल जे बाबाक नीचाँ जे छथि हुनकर अधिकार उचित भेल। तूँ ते तेसर सीढ़ीमे भेलह, बीचला दोसर सीढ़ीक काज जखनि शुरू हएत तखनि क्रमश: तोरो भाँज औतह। ओ भाँज निमाहब तोहर उचित भेल।”
छीतन भायसँ गप-सप्प करिते रही, आगि-कुश-कोहा लऽ आगू-अगूआ चलैक प्रश्न उठल। मुदा जेना पिताजीकेँ बुझले रहनि तहिना हाथमे लऽ आगू विदा भेला। पाछूसँ चारि गोरे बाबाकेँ कान्हपर उठा विदा भेला। ‘राम-नाम सत् है’क अवाज धरतीसँ अकास धरि गनगना गेल।
असमसान पहुँचिते बाबाकेँ निच्चाँ उतारि, काजक जुति-भाँतिमे सभ लगि गेला। जगरनाथ बाबकेँ जेना सभ काज अखिहासले छेलनि तहिना बजला-
“लहाशक बगलमे अछिया खुनू, दोहरा कऽ लहाश नै उठत।”
सएह भेल। मनमे भेल जे जुआन-जहान छी कोदरवाहीक काज अछिए आगू बढ़ि एकटा कोदारि पकड़लौं। मुदा लगले जगरनाथ बाबा मनाही करैत बजला-
“बाउ सिरिस, तोरा बुते नै हेतह?”
पुछलियनि-
“किए?”
कहलनि-
“बेसी कारीगीरीक काज अछिया खुनब छी, तूँ ने बुझहै छहक जे कोदारिसँ माटि खुनब भेल मुदा से बात नै छै, केते गहींर, केते नमगर-चौड़गर हएत ओ बिना नाप-जोखसँ थोड़े होइ छै। लहाश समापनक सभ प्रक्रियाक ठौर बनबए पड़ै छै। तँए तोहू एते करह जे सभ कुछ देखहक। एक तँ काजक प्रक्रिया छी, दोसर मनेक ने बात छी, जँ कहीं घुसुक-फुसुक गेल तँ काज गड़बड़ो भऽ सकैए। यएह सोझ-साझ करब भेल सनातनी पद्धति।”
जगरनाथ बाबक मुँहक बात ‘सनातनी पद्धति’ सुनि जेना मनमे विद्रोहक विचार पनपल। पनपल ई जे मनुख अपन परिवारक काज अपने सम्हारि लेत तँ की ओ समाज छिड़ियाएले रहत? सभ परिवारकेँ अपन इतिहास छै, जेकरा भीतर जीवनक ऐना छै। ओइ एेनामे देखि ओकर विचार हेबा चाही। जैठाम जे गड़बड़ छै ओकरा बुझा-सुझा ने काज सम्हारब नीक भेल। मन कनी उफनिए गेल रहए। कुरहरिक काज करए आगू बढ़ि एकटा कुरहरि पकड़लौं। जहाँ कुरहरि पकड़लौं आकि जगरनाथ बाबा रोकैत बजला-
“बौआ, सिरहौना-पतौना नापियोँ-जोखि कऽ आ गरो अँटकारि कऽ बनबए पड़ै छै। तोरा बुते नै हेतह।”
जँ सोझहे मुहेँ कहने रहितथि जे तोरा बुते नै हेतह तखनि किनौं नै बात मानितियनि मुदा पाछू जे हनुमानी पुछड़ी लगल अछि, नापि-जोखि आ गर अँटकारि। नाप-जोख तँ हाथेक (बाँहक) काज भेल, हाथ सङ्गेमे अछि, मुदा गरक अँटकार केना करब। ई तँ नजरिक काज भेल। से कहाँ अछि। मन हरदि गेल। हारिओ मानब ऐ अवस्थामे उचित नै। खिशिया कऽ जगरनाथ बाबाकेँ कहलियनि-
“बाबा, हमरो कोनो काज देखा दिअ बैसलमे बाबा धिकारता जे जे बैसि कऽ समए बितौत ओ बैसले रहि जाएत आ जे सुति कऽ समए बिताएत ओ सुतले रहि जाएत। तँए जे रातिओकेँ सुति कऽ नै जागि कऽ दिन जकाँ बना काज करत जिनगी ओकरे छिऐ।”
अपन बाबाक बात जखनि जगरनाथ बाबा सुनलनि तखनि जेना कियो समुद्रक ढोहिपर सँ नहा कऽ आएल होथि तहिना बजला-
“बौआ, तूँ बाबाक लहाशे लग बैसि ओगवाहि करह। जएह कौआ, गीध, जागलमे काते रहतह वएह आँखि मुनिते पहिने आँखिएपर लोल मारि फौड़ए चाहतह। तँए सचेत भऽ रहब जरूरी छह।”
जगरनाथ बाबाक विचार जेना मनकेँ िसर-सिरा देलक। बिनु किछु बजने-भुकने बाबाक पँजरा लग आबि बैसि गेलौं।
ओना जरबैले कठियारी बहुत लोक गेल रहथि केतबो काज रहै तैयो किछु गोरे बिनु काजेक रहथि। चारूकात छिड़िया कऽ बैसलो रहथि। अजमा कऽ देखलौं तँ बूझि पड़ल जे एते-लोकक बीच कौआ-गीध केना हिम्मत करि कऽ आबि बाबाक आँखि फोड़ि देतनि। मुदा लगले मनमे उठल जे मेला-ठेला आकि हाट-बजारमे तँ लोकेक भीड़ रहै छै तैबीच केना एते-चोरी, पॉकेटमारी होइए। मन ठमकि गेल। चुपचाप बैसि ओगरवाहि करए लगलौं।
बाबा लग बैसला कनीकालक पछाति जेना दुनियाँ अन्हार जकाँ बूझि पड़ल। ओना आँखि तकिते रही मुदा आँखिक रोशनी विलीन भऽ गेल। जहिना कोनो देवालयक सुरता एने डोर लगि जाइत, डोर ई लगैत जे जल्दी-सँ-जल्दी ओइठाम पहुँच दर्शन करब तहिना मन भेल। होइते ओ बाबा नजरिक सोझ आबि गेला जे दरबज्जापर किछु-किछु पढ़ैओ-लिखैक बात कहै छला आ कोनो-कोनो काजो अढ़ा करबै छला। ओना जिनगीक अन्तिमो समए धरि बाबाकेँ कहियो बिनु काजे बैसल नै देखै छेलियनि। काजो तँ सभ रङ्ग होइते अछि, किछु काज जहिना रौद-वसातमे होइए तहिना किछु काज एहनो अछिए जे घरो-अङ्गनामे होइते अछि। जखनि जेहेन समए तखनि तेहेन काज। जँ से नै हएत तँ वएह भेल प्रतिकूलता। प्रतिकुलता ई जे जँ जेठ मासक कड़कड़ाएल रौदमे कियो कोदारि पड़ए आकि पाथरक टुकड़ा उघैक काज करए तँ ओ प्रतिकूलता भेल। ओना सभ किसिमक काजक खगता सभकेँ अछिए, तँए काजकेँ समयानुसार सुतिया कऽ पकड़ब सुतिहारक काज भेल। जँ से नै भेल तँ ओहीठाम लोक भुतिया जाइए। जखने भुतियाएल तखने केम्हर कोन मुहेँ केतए चलि जाएत तेकर ठेकान नै रहि पबैए। मन पड़ल बाबाक ओ बात जे केता दिन कहने छला-
“बौआ सिरिस, अखनि तूँ बच्चा छह, पढ़ै-लिखै छह। पढ़ला-लिखला पछाति माने विद्यार्थी जीवनक पछाति पारिवारिक जिनगी शुरू होइए, ओ जीवनक एकटा मोड़ छी।”
मने-मन पूजाक मंत्र जकाँ मनमे दोहरा-तेहरा उठल। मुदा की मोड़ छी आ केना ऐ मोड़मे मुड़ी पैसाएब, से बुझिए ने पाबि रहल छी। मुड़ोक तँ केते रूप अछि, केतो राजमुकुटकेँ सुशोभित करैए तँ लुल्हो- नाङ्गरक माथक शोभा बढ़बैए। केतौ जंगलमे नाच करैए तँ केतौ लोके मोर-मोरनी बनि चौकी तोर नाच करैए। मुदा अगिला बात, जिनगीक मोड़क नै बूझि पेलौं। जे बाबा धरतीपर सँ अधडरेड़ गाछपर चढ़ैक बात कहलनि ओ अधडरेड़सँ फुनगीओ धरिक कहि सकै छला, मुदा छूटि केतए गेल। की बाबा छोड़लनि आकि अपने छोड़लौं। मनमे अबिते नजरि घूमल। घूमल ई जे अखनि बाबा मृत्युसज्जापर सूतल छथि, ओगरवाहक रूपमे बैसल छी, दुनू गोटेक बीचक बात, तेहल्लाक जरूरत नै अछि। अपन पनचैती अपने करैक अछि। जेना गाम-घरमे होइ छै जे मुहदुबरा बौहु सबहक भौजाइए भऽ जाइ छै, तेना जँ खनदानक पीढ़ीक बीच करब, ई अन्याय भेल। मन पाड़ए लगलौं जे कहियो बाबाकेँ पुछबो केिलयनि जे बाबा दू जिनगीक मोड़े ने संक्रमण छी जेना एक मौसम दोसरमे गर धऽ-धऽ बदलैए तहिना ने जिनगीओक मोड़ एक जिनगीसँ दोसर जिनगीमे बदलैए। मुदा लगले मन ठमकि गेल। ठमकि ई गेल जे मौसम बदलैक पाछू पछिला मौसमकेँ केते अनुकूलता भेटलै आ केते प्रतिकूलता यएह ने ओकर कारक भेल। जेना कोनो पहाड़ी बोनमे कियो भुतिया जाइए, जैठाम एक दिस बड़का-बड़का पहाड़ ठाढ़ छै, तैबीच बाघ-सिंहक बोन होइ, चारूकात पहाड़पर सँ पानि झहरैत होइ, तहिना भेल। मन पड़ल बाबाक ओ बात-
“बौआ, अखनि तोहर मुख काज पढ़ब भेल। पढ़बक माने ई नै भेल जे सोझे किताब पढ़ै छी। पढ़बक माने भेल जे चतरल बर-पीपरक गाछ जकाँ जिनगीओ चतरैत चलए।”
मन पड़िते सौनक मेघ जकाँ आँखि ढबकि गेल। जहिना कोनो चीज लिखैकाल पेनक बोकारसँ कागजपर ढबकि जाइत, जे हल्लुक बोकरानमे तँ नै मुदा नमहर बोकरानमे तँ सभ लिखलाहा दुरिए कऽ दइत। तहिना भेल। मन पाड़ए लगलौं जे एहेन प्रश्नक उत्तर छूटि केना गेल। नबे बर्खक जिनगीक भोगल-परखल जिनगी छेलनि। अनेको रङ्गक प्राकृतिक प्रकेप- बाढ़ि, रौदी, अन्हर-विहाड़ि, भुमकमसँ मुकाबला केने छला। पछिला भुमकममे घर कमजोर रहनि खसि पड़लनि, हालक भुमकममे घर मजगूत छेलनि, नै खसलनि। भुमकम तँ ओतबे टा छल। यएह भेल प्रकृतिक बीच जिनगीक खेल। अनेरे मन वौआ गेल, बाबाकेँ आब नहबए-सोनबए बेर भऽ गेल। मुदा अन्तिम क्षण जँ अपन सम्बन्ध-सम्बन्धीक पनचैती सोझमे नै कऽ लेब तँ परोछक भोज जेहने तेहने परोछक पनचैती। मन पड़ल बाबाक ओ बात जे कहने रहथि-
“बौआ सिरिस, जहिना स्कूलमे पढ़ै छह तहिना घरोपर पढ़ह।”
‘घरोपर पढ़ह’ स्मरण होइते मन दरकि गेल। दरकि ई गेल जे जहिना स्कूलक शिक्षक पढ़ल-लिखल छथि तहिना तँ बाबो छला मुदा घर-पर नै पढ़ने छूटि गेल। यएह ने अपन गलती भेल। हाथ जोड़ि बाबाकेँ कहि माफी मङ्गलियनि। मुदा केहेन माफी आे देलनि से तँ जीवित रहितथि तँ मुहसँ कहितथि, मुदा...।
मनक बातक विसरजन भेबो ने कएल छल आकि जगरनाथ बाबा आबि बजला-
“बौआ सिरिस, नहाएब-धोब, अङ्ग वस्त्र चढ़ाएब परिवारक काज भेल। जारनि तैयार भऽ गेल, अछियो सजि रहल अछि अपन काजमे मुस्तैदीसँ लगि जाउ।”
देखते-देखते बाबा अछियापर सजि गेला। संस्कार पड़ि गेल। देखते-देखते बाबा पञ्चतत्वमे विलीन भऽ गेला।
¦¦¦
०६ अगस्त २०१४
Subscribe to: Post Comments (Atom)